Kaji kenaikan harga ayam mentah, pengguna perlu bersedia – Menteri

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, ini berikutan kerajaan akan mengkaji semula harga siling ayam mentah tersebut sebelum membuat sebarang keputusan mengenai perkara itu.

Katanya, sesi libat urus antara agensi berkaitan termasuk Kementerian Pertanian dan Industri Makanan (MAFI) serta penternak akan diadakan bagi membincangkan mengenai isu itu demi menjaga kepentingan kedua-dua belah pihak.

“Kita dah wartakan harga kawalan di peringkat runcit RM9.10 dan kenaikan itu dijangka berlaku selepas tamat Skim Harga Maksimum Keluarga Malaysia (SHMKM) 4 Feb ini.

“Semalam kita bincang bersama persatuan penternak yang mengeluh harga ternakan dan kos operasi mereka dah meningkat sebab pengimportan dedak ayam” katanya.

Beliau berkata demikian pada sidang media selepas mengadakan lawatan di Pusat Pemindahan Sementara (PPS) SMK Sungai Rambai di sini hari ini.

“Sebab itu kita buat libat urus sebab kita jaga pengguna, kita juga harus jaga peniaga sebab jika mereka tak dapat teruskan operasi, kita pun tak ada bekalan nanti.

“Kita akan lihat sejauh mana kita boleh kawal harga itu…kalau terlalu lama mungkin boleh jejaskan industri penternak ayam. Tapi jangan risau, KPDNHEP akan jaga kepentingan pengguna.

“Kenaikan tak pasti berapa sebab ada kaedah lain, MAFI kata ada import ayam tapi buat masa sekarang belum masuk lagi, kalau dah ada mungkin bekalan dah banyak jadi persaingan mungkin berlaku,” katanya.


Aktiviti seleweng minyak masak bersubsidi tumpas

Pengarahnya, Ain Arjuna Aziz Zaman berkata minyak masak peket tersebut dipercayai digunakan sebagai bahan asas di dalam proses penghasilan minyak sembahyang dengan dicampur bahan-bahan lain kerana harganya lebih murah berbanding minyak masak industri.

Beliau berkata bertindak hasil maklumat dan risikan, pihaknya bertindak menyerbu premis berkenaan kira-kira 12.05 tengah hari dan menahan seorang lelaki tempatan berumur 65 tahun yang bertanggungjawab terhadap premis itu bagi membantu siasatan.

“Hasil pemeriksaan lanjut mendapati terdapat 159 kotak mengandungi minyak masak peket 1kg dengan jumlah keseluruhan 2,703kg minyak masak berada di dalam premis berkenaan. Kesemua barangan berkenaan dengan anggaran nilai rampasan RM6,757.50 telah disita,” katanya dalam kenyataan di sini, hari ini.

Ain Arjuna berkata suspek yang telah menjalankan kegiatan itu sejak setahun di lokasi sama melakukan kesalahan di bawah Peraturan 3(1) Peraturan-Peraturan Kawalan Bekalan 1974 dan Seksyen 21 Akta Kawalan Bekalan 1961.

Jelasnya, siasatan lanjut akan dijalankan bagi mendapatkan maklumat mengenai pihak-pihak yang terlibat di dalam rantaian yang membekalkan minyak masak peket 1kg itu.

“Pengguna di negeri ini boleh menyalurkan maklumat atau aduan berkaitan peniaga yang didapati menjalankan aktiviti penyelewengan barang kawalan berjadual antaranya menerusi Portal e-aduan.kpdnhep (https://eaduan.kpdnhep.gov.my atau talian WhatsApp di 019-2794317,” katanya. – BERNAMA


Ibu ‘pergi’ sewaktu terima keputusan cemerlang SPM

REMBIA 1 Ogos – “Pada hari keputusan Sijil Pelajaran Malaysia (SPM) saya keluar, saya terus ke hospital sebab nak tunjukkan keputusan cemerlang itu pada ibu, namun ibu sudah tidak sedarkan diri akibat jangkitan kuman dalam darah dan pergi selamanya,” luah pelajar cemerlang SPM 2021, Nurul Nabilah Mohd Hazizan.

Nurul Nabilah merupakan antara 290 pelajar cemerlang yang menerima pengiktirafan kerajaan negeri menerusi Majlis Apresiasi Pelajar Cemerlang Kerajaan Negeri Melaka 2021 di Dewan Taming Sari, Universiti Teknologi Mara (UiTM) Lendu, di sini hari ini.

Menurut, Nur Nabilah walaupun sedih kehilangan insan tersayang, namun pesanan terakhir ibunya menjadi azimat pembakar semangat untuknya bergelar seorang doktor perubatan suatu hari nanti.

Bercakap tentang rahsia kejayaannya, pelajar Sekolah Tinggi Perempuan Melaka itu berkata, kurang bermain telefon bimbit dan solat lima waktu menjadi kunci kejayaannya.

“Rahsia saya, sebagai orang Islam kita jangan tinggal Solat Sunat, membaca Al Quran dan solat fardhu, selain itu kita jangan sesekali lawan cakap ibu dan ayah dan menjauhkan diri daripada telefon bimbit,” katanya.


Zii Jia rangkul gelaran All England

KUALA LUMPUR 22 Mac. – Jaguh perseorangan lelaki negara, Lee Zii Jia mencipta sejarah apabila merangkul gelaran All England buat kali pertama selepas menewaskan juara bertahan Viktor Axelsen pada aksi final di Birmingham malam tadi.

Pertarungan mendebarkan itu menyaksikan Zii Jia mempamerkan semangat juang tinggi sebelum melakarkan kemenangan 30-29 pada set pertama ke atas pemain nombor dua dunia dari Denmark itu dalam saingan selama 30 minit.

Pada set kedua, Axelsen mula menguasai permainan dengan mendahului 14-11 sebelum Zii Jia mula mengorak langkah untuk mengumpul tujuh mata berturut-turut sehingga merampas kedudukan pendahulu dengan 18-14.

Pada set ketiga, Zii Jia mengambil kesempatan apabila Axelsen nampak kepenatan dan semakin hilang tumpuan sehingga pemain negara itu mendahului 11-5, sekali gus meneruskan cabaran untuk merangkul kejuaraan dengan kemenangan 21-9 pada pertarungan selama 74 minit di Utilita Arena.
Ini adalah kemengan kedua Zii Jia ke atas Axelsen sepanjang lima pertemuan antara mereka.

Zii Jia muncul pemain pertama negara merangkul gelaran berprestij itu selepas kali terakhir dimenangi bekas jaguh negara Datuk Lee Chong Wei yang menewaskan pemain China, Shi Yu Qi, 21-12, 21-10 pada final edisi 2017.

Zii Jia mengakhiri kemarau gelaran hampir tiga tahun selepas menjuarai Terbuka Taiwan pada 2018 dengan mengatasi pemain Jepun, Riichi Takeshita of Japan, 21-17, 16-21, 21-11.

Kejuaraan tersebut sudah pasti memberi suntikan semangat dan meningkatkan keyakinan selepas memulakan musim ini dengan hambar susulan kekalahan terbaru di tangan pemain Thailand, Klavut Vitidsarn, 18-21, 10-21 pada Terbuka Swiss, awal bulan ini.

Sementara itu, Menteri Belia dan Sukan, Datuk seri Reezal Merican Naina Merican berasa gembira dengan pencapaian hebat pemain itu dan mengucapkan tahniah kepada kem badminton negara.

“Saya dapat rasakan seluruh rakyat Malaysia turut bersorak memberi sokongan dan meraikan kejayaan yang manis ini. Ia adalah persembahan hebat dan menakjubkan oleh Lee Zii Jia,” katanya dalam hantar di Facebooknya.

Dalam final acara beregu lelaki, Endo-Yuta Watanebe mengalahkan gandingan senegara Kamura-Keigo Sonoda 21-15,17-21, 21-11 manakala Mayu Matsumoto-Wakana Nagahara turut melakarkan kejayaan mengatasi rakan sepasukan Yuki Fukushima-Sayaka Hirota, 21-18, 21-16.

Dalam acara final perseorangan wanita, Nozomi Okuhara menjinakkan pemain Thailand Pornpawee Chochuwong 21-12, 21-16, untuk merangkul gelaran juara wanita manakala dalam acara beregu campuran menyaksikan pertembungan Yuki Kaneko-Misaki Matsutomo dan beregu senegara Yuta Watanebe-Arisa Higashino.


Bayaran RM1,136 bagi pengambilan pra kali pertama – Imigresen

PUTRAJAYA, 7 Jan – Jabatan Imigresen hanya mengenakan kadar bayaran RM1,136 bagi pengambilan pembantu rumah asing (PRA) kali pertama, kata Ketua Pengarahnya Datuk Seri Khairul Dzaimee Daud.

Beliau dalam kenyataan hari ini berkata jumlah tersebut merangkumi bayaran levi, visa mengikut negara, fi proses, bayaran pas, wang jaminan dan beberapa bayaran berkaitan.

Menurutnya, majikan bebas memilih pembantu rumah asing dari Filipina, Indonesia, Sri Lanka, Thailand, Vietnam, Kemboja, Nepal mahupun Laos kerana kerajaan tidak mengehadkan negara sumber bagi urusan pengambilan PRA.

“Bagaimanapun, setiap pengambilan PRA perlu mematuhi syarat kelayakan yang digariskan seperti umur, jantina dan lulus pemeriksaan kesihatan oleh Agensi Pemantauan Pemeriksaan Perubatan Pekerja Asing (Fomema) apabila tiba di negara ini,” katanya.

Khairul Dzaimee berkata demikian bagi menjelaskan dakwaan bahawa kerajaan mengenakan bayaran tinggi mencecah lima angka bagi proses pengambilan PRA, seperti dilaporkan sebuah akhbar berbahasa Inggeris tempatan pada Rabu lepas (5 Jan).

Majikan yang ingin mendapatkan maklumat mengenai prosedur permohonan PRA boleh melayari portal rasmi Jabatan Imigresen www.imi.gov.my atau media sosial rasmi jabatan itu.- BERNAMA


Pasangan suami isteri ditahan, polis rampas dadah bernilai RM2 juta di Ipoh

Ketua Polis Perak Datuk Mior Faridalathrash Wahid berkata pihaknya menahan lelaki tempatan berusia 34  tahun itu di sebuah pusat makanan di Jalan Raja Musa Mahadi manakala wanita warga Vietnam berusia 38 tahun itu ditahan di tepi jalan sekitar Panorama Lapangan Perdana pada kira-kira 4.40 petang.

Beliau berkata hasil pemeriksaan ke atas sebuah kereta yang dipandu suspek lelaki menemukan 10 bungkusan plastik mengandungi bahan disyaki dadah jenis methamphetamine.

“Pemeriksaan susulan telah dilakukan di sebuah kereta di tempat letak kereta sebuah pangsapuri di sekitar Ipoh dan menjumpai 10 bungkusan plastik disyaki dadah jenis sama.

“Polis turut menyita seutas jam tangan berjenama, rantai kaki, sebentuk cincin serta seutas rantai tangan manik. Anggaran jumlah keseluruhan harta yang disita bernilai RM83,315,” katanya pada sidang media di Ibu Pejabat Polis Kontinjen Perak di sini hari ini.

Mior Faridalathrash berkata ujian air kencing ke atas suspek lelaki yang bekerja di kedai cermin dan aluminium di sini, didapati positif dadah jenis methamphetamine manakala suspek wanita yang tidak bekerja itu didapati negatif dadah serta kedua-duanya tidak mempunyai rekod kesalahan lampau.

Menurutnya, kedua-dua suspek yang aktif mengedar sejak tiga bulan lepas direman seminggu sejak Jumaat lepas sehingga Khamis ini dan kes disiasat di bawah Seksyen 39B Akta Dadah Berbahaya 1952.

“Kejayaan ini adalah hasil kerjasama erat antara masyarakat dengan agensi penguat kuasa dan polis akan terus memperhebatkan operasi bagi membanteras aktiviti penagihan, penyeludupan dan pengedaran dadah dari semasa ke semasa,” katanya.


Produk pembangunan belia terus diperkasakan di setiap Parlimen

Exco Belia, P Shanmugam berkata, pelbagai produk yang menyentuh antaranya keusahawan, kesenian dan kebudayaan akan diperkasakan bagi merancakkan aktiviti belia seiring Melaka yang dikenali sebagai negeri belia.

Beliau berkata, antaranya pusat aktiviti sudut busking, lukisan dan kesenian akan dibangunkan di setiap Parlimen di negeri ini sekali gus mampu mengetengahkan bakat dan aktiviti belia di negeri ini.

“Kita adakan buskers corner ini semua di setiap Parlimen untuk menarik minat belia 16 tahun ke atas, supaya ‘interaction’ (interaksi) itu ada.

“Ia akan mewujudkan satu tempat di mana belia akan ‘interact’ sesama belia, contohnya kalau kamu suka melukis, kamu datang sana, ada satu corner untuk melukis.

Dalam pada itu, beliau turut berhasrat bagi membangunkam e-sukan di negeri ini yang diyakini akan membawa pulangan hebat buat anak muda Melaka yang berbakat dalam bidang itu.

“Aktiviti-aktiviti melibatkan penggunaan internet seperti ‘e-games’ ini, saya dulu berpendapat, itu adalah satu perkara yang tidak begitu hebat, tapi saya difahamkan oleh rakan-rakan yang bahawa di Malaysia pun ada kumpulan yang telahpun menang tempat kelapan dan jumlah kewangan yang diperolehi atas kemenangan itu ialah USD 114 juta.

“Mungkin saya akan dapatkan pandangan macam mana kita nak pertingkatkan (industri kalangan) belia-belia di Negeri Melaka, itu adalah cadangan dalam masa terdekat,” katanya.


Hujan sangat lebat berterusan diramal di Kelatan, Terengganu, sehingga Selasa

KUALA LUMPUR, 18 Dis – Hujan sangat lebat berterusan dijangka berlaku di seluruh Terengganu dan beberapa kawasan di Kelantan bermula hari ini hingga Selasa.

Menurut ramalan cuaca yang dikeluarkan Jabatan Meteorologi Malaysia (MetMalaysia) 6.30 pagi ini, amaran cuaca tahap bahaya itu membabitkan Kelantan di Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.

Sementara itu, hujan lebat berterusan peringkat buruk juga dijangka berlaku di Kedah melibatkan Padang Terap, Sik dan Baling; Perak (Hulu Perak); Kelantan (Gua Musang); Pahang (Tanah Tinggi Cameron, Lipis, Jerantut, Maran, Kuantan, Pekan dan Rompin) dalam tempoh sama.

MetMalaysia turut mengeluarkan amaran hujan berterusan peringkat waspada melibatkan keseluruhan Perlis dan Pulau Pinang, manakala di Kedah membabitkan Langkawi, Kubang Pasu, Kota Setar, Pokok Sena, Yan, Pendang, Kuala Muda, Kulim dan Bandar Baharu.

Amaran sama juga dikeluarkan bagi Perak (Kerian, Kuala Kangsar serta Larut, Matang dan Selama) selain Johor (Segamat, Kluang, Mersing, Kulai, Kota Tinggi dan Johor Bahru).


Blok bangunan baharu Hospital Tanah Merah, Kelantan terbakar


Ladang Rakyat Kenaf secara integrasi diperluas seluruh negara

PASIR SALAK, 17 Jan. – Kementerian Perusahaan Perladangan dan Komoditi bersedia bekerjasama dengan agensi pertanian negeri di seluruh negara bagi memperluaskan projek Ladang Rakyat Kenaf secara integrasi.

Menterinya, Datuk Dr Mohd Khairuddin Aman Razali berkata, sebagai contoh agensinya, Lembaga Kenaf dan Tembakau Negara (LKTN) sudah menjalinkan kerjasama dengan Perbadanan Pembangunan Pertanian Perak (PPPNP) untuk melaksanakan projek itu.

“Kita harap program seumpama ini dapat digerakkan ke negeri lain kerana bila program itu dibuat secara usaha sama dengan agensi negeri, pengurusannya akan lebih terancang dan teratur.

“Program ini bermusim dengan semusim hanya empat bulan sahaja… boleh dipelbagaikan lagi projek seumpamanya di kawasan-kawasan lain,” katanya kepada pemberita selepas merasmikan pelancaran Ladang Rakyat Kenaf PPPNP di Ladang Gugusan Lambor di sini hari ini.

Mohd Khairuddin berkata, projek perintis itu membabitkan kawasan ladang kelapa sawit milik PPPNP seluas 563 hektar yang mana 25 peratus atau 140 hektar akan ditanam dengan kenaf di lorong pelepah sawit belum matang.

Menurut Mohd Khairuddin, tanaman kenaf mampu mengeluarkan hasil dalam tempoh tiga hingga empat bulan dan dijangka dapat menyumbang tambahan pendapatan kepada peserta projek sehingga RM4,000 semusim.

Mohd Khairuddin berkata, menerusi projek perintis itu, LKTN bertanggungjawab merancang, mengendalikan, menyelaras termasuk memantau aktiviti penyelidikan serta pembangunan berkaitan penanaman, pengekstrakan, pemprosesan dan pemasaran serta keluaran Kenaf.

Dalam perkembangan lain, Mohd Khairuddin mengulangi kenyataan bahawa pihaknya serius dalam menangani isu diskriminasi minyak sawit dan ia terbukti menerusi tindakan undang-undang oleh kementerian terhadap Kesatuan Eropah (EU) khususnya Perancis dan Lithuania pada 15 Jan lalu.

“Kita nak bawa Eropah ke meja pengadilan dan perundingan supaya tiada diskriminasi. Kita percaya Pertubuhan Perdagangan Dunia adalah platform yang akan berlaku adil untuk semua pihak,” katanya.- BERNAMA


Pidato Rukun Negara Piala TYT Melaka 2023 sasar 1,300 penyertaan

SERI NEGERI 19 Mei – Lima kategori dipertandingkan pada Pidato Rukun Negara Peringkat Kebangsaan Piala Pusingan Tuan Yang Terutama Yang di-Pertua Negeri Melaka 2023.

Exco Kesihatan, Sumber Manusia dan Perpaduan negeri, Ngwe Hee Sem berkata, pertandingan tersebut dianjurkan Pejabat Tuan Yang Terutama Yang di-Pertua Negeri Melaka bersama Kerajaan Negeri Melaka, dengan kerjasama Kementerian Perpaduan Negara.

Katanya, penganjuran itu bertujuan menyuburkan semangat patriotisme dan cintakan negeri berasaskan prinsip Rukun Negara selain memberi pendedahan kepada masyarakat serta generasi muda agar memahami peranan Rukun Negara.

“Kita sasarkan 1,300 penyertaan untuk kesemua lima kategori yang bakal dipertandingkan iaitu kategori Sekolah Rendah (bergandingan), kategori Sekolah Menengah (bergandingan), kategori Institusi Pengajian Tinggi, kategori Bukan Melayu dan kategori Orang Awam.

“Dibandingkan tahun lalu, ada enam kategori termasuk kategori Penjawat Awam, namun tahun ini kategori tersebut dimansuhkan dan digabungkan dalam kategori Orang Awam.

“Perdaftaran dibuka dari 15 Mei hingga 28 Julai depan. Peserta akan dinilai menerusi video rakaman penyertaan yang dihantar kepada urusetia dan mereka yang layak akan ke pertandingan akhir,” katanya.

Beliau berkata demikian pada sidang media Pertandingan Pidato Rukun Negara Peringkat Kebangsaan Piala Pusingan Tuan Yang Terutama Yang di-Pertua Negeri Melaka 2023 di Bilik Mesyuarat Tun Fatimah, di sini, hari ini.

Hadir sama, Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman dan Ketua Pegawai Eksekutif Institut Tun Perak, Prof Madya Dr. Mohamad Ainuddin Iskandar Lee Abdullah.

“Kepada yang berminat untuk menyertai pertandingan ini boleh mengimbas kod QR yang tertera di poster pertandingan atau melayari laman sesawang rasmi untuk mengetahui syarat-syarat,” katanya.


Semakan tawaran ke MRSM mulai Rabu

PUTRAJAYA, 8 Mac – Semakan tawaran kemasukan ke Maktab Rendah Sains Mara (MRSM) bagi Tingkatan Satu dan Empat sesi 2022, boleh dibuat bermula Rabu ini.

Menteri Pembangunan Luar Bandar Datuk Seri Mahdzir Khalid berkata calon yang berjaya ditawarkan ke MRSM akan menerima notifikasi menerusi khidmat pesanan ringkas (SMS) atau e-mel yang didaftarkan semasa permohonan.

“Pemohon juga boleh membuat semakan menerusi portal rasmi Majlis Amanah Rakyat (MARA) di www.mara.gov.my. dan makluman terkini berkenaan tawaran juga boleh didapati melalui media sosial MARA seperti Facebook, Twitter dan Instagram,” katanya dalam kenyataan.

Mahdzir berkata calon yang berjaya perlu membuat pengesahan penerimaan tawaran kemasukan ke MRSM dalam tempoh tujuh hari menerusi pautan dalam portal berkenaan dan sekiranya calon tidak membuat pengesahan penerimaan dalam tempoh tersebut, tawaran berkenaan dianggap terbatal.

“Calon yang tidak berjaya masih boleh membuat rayuan secara dalam talian di pautan yang sama bermula 9 hingga 16 Mac ini dan tidak perlu hadir secara fizikal,” katanya.

Beliau berkata sebarang pertukaran program dan penempatan MRSM adalah tidak dibenarkan dan sekiranya pemohon tidak menerima sebarang makluman tawaran sehingga 31 Mei 2022, permohonan adalah dianggap tidak berjaya.

Katanya MARA kekal dengan dasar 60 peratus pengambilan pelajar daripada keluarga B40 selain keutamaan kepada calon luar bandar dan miskin bandar.

Mahdzir berkata pada tahun ini MARA menerima 74,500 permohonan ke Tingkatan Satu dan Empat MRSM, dengan kapasiti kemasukan pelajar ke Tingkatan Satu seramai 7,949 orang dan Tingkatan Empat 1,930 orang.

MRSM menawarkan enam program iaitu MRSM International General Certificate of Secondary Education (IGCSE), MRSM International Baccalaureate-Middle Year Programme (IB-MYP), MRSM Ulul Albab, MRSM Program Bitara, MRSM Premier dan MRSM Teknikal di bawah Sistem Pendidikan MRSM (SPMRSM). – BERNAMA


Kerajaan setuju teruskan empat projek di Pantai Timur – PM

TUMPAT, 9 Sept – Kerajaan bersetuju untuk meneruskan pelaksanaan empat projek di negeri pantai timur iaitu Kelantan, Pahang, Terengganu serta dua daerah di Johor iaitu Segamat dan Mersing, kata Perdana Menteri Datuk Seri Ismail Sabri Yaakob

Beliau berkata kesemua projek tersebut diputuskan dalam mesyuarat Majlis Pembangunan Wilayah Ekonomi Pantai Timur (ECERDC) di Pejabat Setiausaha Kerajaan Negeri Kelantan, Kota Bharu, hari ini.

Projek itu meliputi pembinaan Lebuh Raya Pantai Timur 3 (LPT3) bermula dari Gemuroh, Terengganu ke Pengkalan Kubor, Tumpat, Kelantan sejauh 147 kilometer (km) dan Projek Tebatan Banjir di Rantau Panjang-Golok Fasa 2 yang telah diluluskan dengan kos sebanyak RM897 juta.

“Selain itu, kerajaan juga telah bersetuju untuk melebarkan jalan projek Lebuhraya Kuantan, Pahang – Segamat, Johor Fasa 2 yang melibatkan jajaran dari Runchang ke Simpang 3 Keratong sepanjang 51 km.

“Kerajaan juga akan membangunkan kawasan bandar-bandar bersempadan dengan Thailand iaitu membina jambatan Sungai Golok di Rantau Panjang dan Jambatan Tak Bai-Pengkalan Kubor,” kata beliau ketika berucap pada majlis perasmian Laman Warisan Kampung Laut, di sini hari ini.

Turut hadir Menteri Besar Kelantan Datuk Ahmad Yakob, Menteri Besar Terengganu Datuk Seri Dr Ahmad Samsuri Mokhtar, Menteri Besar Pahang Datuk Seri Wan Rosdy Wan Ismail dan Menteri Besar Johor Datuk Onn Hafiz Ghazi.

“Saya menghargai usaha ECERDC dalam menerajui inisiatif-inisiatif pemulihan ekonomi negara di Wilayah Ekonomi Pantai Timur (ECER), melalui pelaksanaan pelbagai program pembangunan modal insan, projek-projek strategik dan penarikan pelaburan baharu.

“Usaha ini telah berjaya merancakkan lagi kegiatan ekonomi di ECER dan seterusnya menambah baik kesejahteraan Keluarga Malaysia,” kata beliau dan menambah program yang dilaksanakan di ECER dengan menyasarkan golongan B40, penganggur dan masyarakat Orang Asli telah mencatatkan kejayaan yang membanggakan.

Beliau berkata mengambil kira perkembangan semasa dan Pelan Induk ECER 2.0 yang akan berakhir pada 2025, ECERDC perlu menjalankan Kajian Pelan Induk ECER 3.0 untuk merangka pelan pelaksanaan sosioekonomi sehingga 2030.


Aliran trafik meningkat, perlahan di lebuh raya utama menuju Lembah Klang

KUALA LUMPUR, 5 Feb – Aliran trafik yang meningkat dan perlahan dijangka berlarutan sehingga tengah malam ini atau awal pagi esok di lebuh raya utama menuju ke Lembah Klang susulan orang ramai mula pulang ke ibu kota selepas cuti Tahun Baharu Cina.

Jurucakap Lembaga Lebuhraya Malaysia (LLM) ketika dihubungi Bernama berkata setakat 4.30 petang tadi, trafik perlahan di laluan ke arah barat di Bentong Timur menuju ke Bukit Tinggi dan laluan sebelum keluar Plaza Tol Gombak ke Jalan Lingkaran Tengah 2 (MRR2).

“Kesesakan turut dilaporkan dari arah selatan dari RNR (kawasan Rehat dan Rawat) Tapah ke Bukit Beruntung, dan dari arah barat ke arah ibu kota di laluan Bentong Timur ke Plaza Tol Bentong,” katanya,

Selain itu aliran trafik juga didapati perlahan di laluan selepas Plaza Tol Bentong ke Lentang terus ke Bukit Tinggi berikutan jumlah kenderaan yang meningkat di jalan raya.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik.- BERNAMA


Peniaga pantai peranginan kembali bernafas

TANJUNG BIDARA 15 Dis. – Jika sebelum ini peniaga di pantai peranginan di negeri ini sesak nafas akibat kekurangan pengunjung, kini mereka sudah kembali bernafas dengan sempurna.

Perintah Kawalan Pergerakan Bersyarat (PKPB) dan larangan merentas negeri sebelum ini memaksa mereka menghentikan sementara perniagaan dan terpaksa melakukan kerja lain untuk menyara keluarga.

Kebenaran merentas negeri yang diberikan kerajaan membolehkan mereka kembali berniaga dan mula menikmati pulangan memuaskan berikutan peningkatan pengunjung di
pantai seperti Pengkalan Balak, Padang Kemunting dan Tanjung Bidara di daerah ini dan Pantai Puteri di Tanjung Kling.

Tinjauan di pantai Pengkalan Balak, di sini hari ini mendapati majoriti peniaga makanan dan minuman di warung atau pondok tepi jalan mengukir senyuman berikutan pertambahan pengunjung sejak kebenaran merentas negeri diberikan mulai 7 Disember lalu.

Walaupun cuti sekolah hanya akan bermula pada Isnin depan, kebanyakan ibu bapa sudah membawa anak masing-masing bercuti di pantai peranginan itu kerana anak
mereka hanya mengikuti pembelajaran secara atas talian.

Peniaga buah-buahan, Jamsari Ahmad, 39, berkata ketika PKPB dan larangan merentas negeri dilaksanakan sebelum ini, perniagaannya terpaksa dihentikan sementara berikutan kekurangan pengunjung dan beliau terpaksa melakukan kerja lain untuk menyara keluarga.

“Kebanyakan pengunjung datang dari Kuala Lumpur, Johor, Putrajaya, Selangor dan Negeri Sembilan dan semasa PKPB dan larangan merentas negeri dikuatkuasakan, peniagaan saya mati.

Peniaga di Pantai Puteri, Abdul Razak Othman, 48, berkata ayam goreng yang diusahakannya terpaksa dihentikan sementara ketika PKPB dan larangan merentas negeri sebelum ini tetapi sekarang beliau sudah menyambung semula operasi.

“Bukan semua jenis perniagaan boleh bertahan sepanjang PKPB atau larangan merentas negeri berkuat kuasa dan saya adalah antara peniaga yang bergantung sepenuhnya kepada pengunjung atau pelancong di pantai ini.

“Alhamdulillah, Allah memurahkan rezeki saya dan peniaga lain apabila kerajaan menamatkan larangan merentas negeri yang membolehkan orang ramai dari negeri lain mengunjungi pantai ini,” katanya.

Pengunjung, Kamariah Mohd Ali, 33, berkata beliau dan anggota keluarganya dari Putrajaya meluangkan waktu mengunjungi Pantai Puteri bagi melepaskan ketegangan
ketika menghadapi PKPB sebelum ini.

“Dengan menyaksikan laut terbentang luas dan pemandangan indah di pantai ini, fikiran kami kembali lapang dan tenang dan alhamdulillah doa kami supaya PKPB ditamatkan, dimakbulkan Tuhan,” katanya.


Tok batin, penghulu Orang Asli terima one-off RM1,000

Beliau berkata pemberian yang melibatkan peruntukan RM624,000 itu sebagai tanda penghargaan kerajaan Keluarga Malaysia atas jasa dan tenaga Tok Batin serta Penghulu dalam pembangunan dan adat warisan masyarakat Orang Asli.

“Ini juga membuktikan kerajaan tidak pernah meminggirkan sumbangan masyarakat Orang Asli yang merupakan sebahagian daripada Keluarga Malaysia,” katanya pada program Ramah Mesra Perdana Menteri bersama Peserta Felcra, Pekebun Kecil Kemajuan Pekebun Kecil Perusahaan Getah (RISDA) dan Warga Orang Asli di Arena Merdeka di sini hari ini.

Turut hadir Menteri Pembangunan Luar Bandar Datuk Seri Mahdzir Khalid, Menteri Besar Perak Datuk Seri Saarani Mohamad dan Ahli Parlimen Tapah yang juga Menteri Sumber Manusia Datuk Seri M.Saravanan.

Ismail Sabri berkata kerajaan menghargai peranan dan kerja keras Tok Batin dan penghulu dalam memastikan pentadbiran peringkat kampung Orang Asli berjalan lancar.

Menyedari kepentingan institusi itu, Perdana Menteri berkata kerajaan juga telah memperuntukkan elaun berjumlah RM6.739 juta setahun yang melibatkan seramai 624 Tok Batin atau penghulu.

Ismail Sabri berkata kerajaan pimpinannya akan sentiasa menjaga kebajikan Orang Asli jika terus diberikan mandat pada Pilihan Raya Umum ke-15 dan terus berjuang untuk menyelesaikan beberapa masalah komuniti itu termasuk isu tanah. – BERNAMA


Jangan bahayakan diri redah banjir – Bomba

JOHOR BAHRU, 4 Jan – Orang ramai dinasihati agar tidak membahayakan diri sendiri dengan meredah banjir sama ada untuk berpindah sendiri dari kediaman mahupun meredah banjir menggunakan kenderaan.

Pengarah Jabatan Bomba dan Penyelamat Malaysia (JPBM) Johor Datuk Yahaya Madis berkata tindakan seperti itu tidak sepatutnya dilakukan kerana kekuatan arus dan kedalaman air semasa banjir sekarang sukar dijangka dan boleh membahayakan keselamatan diri sendiri.

“Kita tidak boleh jangka deras air dan kedalamannya…ambil masa dan tunggu kenderaan lain, jika ada kenderaan lebih besar dan berat lalu dahulu, kita boleh dapat buat jangkaan.

Jangan bersendirian mengharung air dan menyebabkan kereta dihanyutkan oleh air…jika masuk jalan yang tidak biasa lalu dan nampak ada air, berhenti dahulu dan dapatkan maklumat,” katanya.

Beliau berkata demikian selepas melakukan tinjauan udara di Kluang, Kota Tinggi dan Mersing dengan menaiki sebuah helikopter AW 139 dari Unit Udara JBPM, di sini, hari ini.

Sementara itu, Yahaya sekali lagi menasihatkan orang ramai agar segera berpindah ke pusat pemindahan banjir apabila diminta berbuat demikian oleh pihak berkuasa dan tidak membuat andaian sendiri bahawa banjir tidak berbahaya.

Beliau berkata orang ramai perlu segera berkemas dan bersiap sedia keluar ke tempat yang selamat dengan segera berhubung dengan pihak bomba atau agensi lain untuk bantuan dan jangan membahayakan diri serta keluarga dengan berpindah sendiri.

“Saya harap penduduk faham tugas kami…banyak tempat kami ronda dan beri nasihat, jadi mohon beri kerjasama supaya tidak membuang masa kami dengan terpaksa memujuk lama untuk keluar pindah,” katanya.

Mengenai pemantauannya dari udara hari ini, Yahaya berkata walaupun hujan dilihat reda pada hari ini namun Bandar Kota Tinggi dan kawasan pedalaman Mersing masih dinaiki air.

“Daerah lain seperti Johor Bahru dan Kluang pada dasarnya telah beransur baik dan keadaan cuaca juga kita harap berterusan tidak hujan seperti dua hari lepas yang terus menerus,” katanya.

Beliau berkata seramai 1,221 pegawai dan anggota bomba di negeri ini telah dikerahkan sejak dua hari lepas dengan persediaan sebanyak 42 bot antaranya amfibia dan gentian, 43 unit pacuan empat roda, sembilan lori dan 18 Unit Bantuan Perkhidmatan Kecemasan (EMRS).- BERNAMA


Tanam ganja: Reman anak bekas diplomat dilanjut lima hari

KUANTAN, 30 Mei – Reman anak lelaki bekas diplomat yang didakwa menanam ganja di Janda Baik, Bentong yang tamat hari ini, dilanjutkan lima hari, kata Ketua Polis Daerah Bentong Supt Zaiham Mohd Kahar.

Pada Selasa lepas, Ketua Polis Pahang Datuk Ramli Mohamed Yoosuf mengesahkan penahanan seorang bekas diplomat berstatus ‘Datuk’ pada 21 Mei lepas, kerana disyaki menanam ganja di sebuah kampung di Janda Baik.

Penahanan bekas diplomat berusia 78 tahun itu seterusnya membawa kepada penahanan anak lelakinya berusia 53 tahun pada Isnin lepas, di Shah Alam, Selangor.


Mayat dipercayai lelaki hilang ditemui

AYER KEROH 18 Mac – Mayat lelaki dipercayai individu yang dilaporkan hilang ketika mendaki Bukit Beruang, di sini, Selasa lalu, ditemui kira-kira jam 10.49 pagi tadi.

Ketua Polis Daerah Melaka Tengah Asisten Komisioner Christopher Patit berkata, mayat terbabit ditemui oleh orang awam sebelum melaporkan kepada pihak polis.

“Hasil pemeriksaan dijalankan keatas mayat itu dan berdasarkan penemuan dokumen, kami percaya mangsa adalah lelaki yang dilaporkan hilang sebelum ini. Operasi menari dan menyelamat (SAR) dilancarkan untuk mencari mangsa namun gagal,” katanya.

“Usaha membawa keluar mayat mangsa dari lokasi dia ditemui ke kaki bukit dijalankan dengan bantuan Jabatan Bomba dan Penyelamat Malaysia (JBPM) Negeri Melaka.

Media sebelum ini melaporkan, pihak berkuasa melancarkan operasi SAR bagi mengesan seorang lelaki
dilaporkan sesat dan hilang di Bukit Beruang, namun dihentikan petang semalam berikutan gagal menemui sebarang petunjuk.

Pos kawalan tempat kejadian (PKTK) agensi ditutup jam 3 petang Jumaat selepas semua kawasan di bukit itu diperiksa tetapi gagal menemui mangsa, dikenali sebagai Steven Tan Kim Huat, 45.


MV Mega Bakti tiba di perairan Bali

Atase TLDM di Indonesia Komander Nor Izam Baharudin yang ketika ini berada di Bali dan bertindak sebagai penyelaras misi itu dengan TNI, berkata MV Mega Bakti tiba pada 11 pagi tadi (waktu Indonesia barat) dan kru kapal diberikan taklimat oleh TNI sebelum memulakan operasi pencarian.

Operasi kapal MV Mega Bakti itu diketuai Komander TLDM Mohd Hairul Fahmy Yob bersama 54 kru yang terdiri daripada 10 pegawai dan staf perubatan Angkatan Tentera Malaysia dan 44 kru MV Mega Bakti.

“Kapal MV Mega Bakti ketika ini (12 tengah hari tadi) berada di lokasi pencarian di perairan Bali, diberikan taklimat oleh pihak TNI, dan TNI akan tetapkan nanti sektor atau kawasan pencarian mereka,” katanya ketika dihubungi Bernama.

MV Mega Bakti tiba sejam lebih awal daripada yang dijadualkan, selepas belayar dari Jeti Operasi Markas Pemerintahan Kapal Selam, Teluk Sepanggar, Kota Kinabalu, Sabah pada 22 April lepas.

Semalam, Panglima TNI Hadi Tjahjanto berkata kapal berkenaan yang diletakkan “submissed ” (kapal selam hilang) sebelum ini atau terputus hubungan, kini diletakkan “menuju fasa tenggelam” (subsunk).

KRI Nanggala 402 dilaporkan terputus hubungan pada 4.25 pagi Rabu ketika dalam misi latihan penembakan torpedo yang turut disertai 21 kapal TNI,  lima pesawat tempur dan satu lagi kapal selam yang lain.


1,028 pusat jagaan tidak berdaftar di Malaysia

Beliau berkata KPWKM sejak Januari tahun ini telahpun mengarahkan supaya dilakukan pemutihan bagi mendapatkan data jumlah pusat jagaan yang berdaftar dan tidak  berdaftar, dan pada Februari sehingga 31 Mac mendapati, 1,028 pusat jagaan tidak berdaftar manakala yang berdaftar sebanyak 1,910.

Rina pada masa sama menjelaskan, kementeriannya juga bersedia untuk membentangkan cadangan dan gerak kerja kepada Mesyuarat Jemaah Menteri, untuk menubuhkan Jawatankuasa Kabinet Melindungi Golongan Rentan.

Beliau berkata jawatankuasa itu yang akan dipengerusikan Perdana Menteri Datuk Seri Ismail Sabri Yaakob, akan meneliti secara menyeluruh isu berkaitan pusat jagaan termasuk pusat jagaan kanak-kanak, anak yatim, orang kurang upaya, warga emas serta pusat tahfiz, dan beliau mengharapkan agar ia dapat dilaksanakan dengan kadar segera. – BERNAMA


Penjawat awam ikrar beri perkhidmatan terbaik walau kerajaan bertukar

KUALA LUMPUR 16 Ogos – Penjawat awam berikrar akan terus memberikan perkhidmatan berkualiti untuk rakyat dan negara tanpa dipengaruhi ideologi politik.

Presiden Kongress Kesatuan Pekerja-Pekerja Di Dalam Perkhidmatan Awam (CUEPACS) Adnan Mat berkata,  walau apa jua kerajaan yang memerintah, penting untuk mengutamakan rakyat dan negara daripada kepentingan lain.

“Kami akan terus memberikan perkhidmatan yang berkualiti dan berkesan untuk rakyat dan negara, serta taat kepada Yang di-Pertuan Agong, Al-Sultan Abdullah Ri’ayatuddin Mustafa Billah Shah.

“Penjawat awam di negara ini akan kekal bebas tanpa dipengaruhi sebarang ideologi politik dalam meneruskan khidmat menjaga kesejahteraan negara secara menyeluruh di bawah payung institusi diraja,” katanya dalam satu kenyataan hari ini.

CUEPACS turut menzahirkan penghargaan kepada Tan Sri Muhyiddin Yassin dan barisan Jemaah Menteri yang telah memberikan perkhidmatan yang terbaik dalam membela dan memberi khidmat kepada rakyat dan negara sehingga akhir tempoh pemerintahan Kerajaan Perikatan Nasional sejak Mac 2020 lalu.


Kuala Linggi pusat pelancongan, perdagangan masa depan

KUALA LINGGI 27 September – Walaupun terletak di kawasan luar bandar, Kuala Linggi sebenarnya mempunyai potensi besar untuk berkembang dan menyumbang kepada ekonomi Negeri Melaka.

Antara kekuatan Dewan Undangan Negeri (DUN) yang terletak di kawasan paling Utara Melaka itu adalah kedudukannya yang bersempadan dengan Negeri Sembilan, memiliki pantai indah menjadi persinggahan pelancong selain beberapa perancangan lain kini sedang di peringkat pelaksanaan.

Kekuatan itu digunakan Ahli Dewan Undangan Negeri (Adun) Kuala Linggi, Rosli Abdullah yang membayangkan DUN berkenaan berkembang sebagai pusat pembangunan dan tumpuan pelbagai sektor terutama pelancongan dan perdagangan selepas ini.

Bagi Rosli, kekuatan Kuala Linggi kini terkenal sebagai pusat pelancongan rekreasi pantai akan terus diperkasa dengan sub-sektor pelancongan khazanah warisan, eko pelancongan dan perikanan.

Bagi menambah tarikan pelancongan Rosli berkata, satu pintu gerbang baharu akan dibina di sempadan Melaka, Negeri Sembilan di Jambatan Kuala Linggi yang bakal menjadi mercu tanda baharu di negeri ini.

Katanya, selain itu, terusan sepanjang kira-kira tiga kilometer dari Pekan Kuala Sungai Baru ke Universiti Melaka (Unimel) bakal dinaik taraf dengan dilengkapi kemudahan rekreasi dan tapak untuk peniaga kecil.

Antara kemudahan yang bakal dibina adalah laluan pejalan kaki dan trek basikal selain sistem pencahayaan sepanjang terusan mengambil inspirasi pembangunan Sungai Melaka.

“Mengikut perancangan lokasi itu juga akan dilengkapi kemudahan sukan kayak dan skuter elektronik, diharapkan selepas ini terusan berkenaan akan meriah dengan aktiviti rekreasi serta perniagaan.

“Setakat ini perancangan ini dalam proses kajian pelbagai pihak termasuk Jabatan Pengairan dan Saliran (JPS) Melaka. Bagi proses pembangunan menyeluruh di kawasan itu akan membabitkan pemasangan cerucuk dan batu sangkar untuk mengelakkan mendapan tanah,” katanya dalam wawancara khas bersama Melaka Hari Ini di Pejabat Kompleks Japerun Kuala Linggi, di sini, baru-baru ini.

Mengulas lanjut, Rosli berkata, pihaknya komited dalam memastikan keindahan pantai di DUN itu kekal dipulihara dan perancangan menangani ancaman hakisan antara yang diberikan fokus utama oleh Rosli.
Katanya, setakat ini kerja-kerja memasang tembok penahan ombak di beberapa lokasi giat dijalankan bagi memastikan isu hakisan pantai yang memberi kesan kepada nelayan mampu diatasi.

“Kita akan pastikan selepas ini, seluruh pantai di Kuala Linggi sehingga ke Tanjung Bidara akan ditambak dengan pasir bagi mengekalkan ekosistem yang ada.

“Selain itu, pembangunan sektor perkhidmatan chalet dan resort akan terus dipertingkatkan bagi membantu pengusaha terlibat terus maju ke hadapan pasca COVID-19,” katanya.

Dalam pada itu, Rosli memaklumkan, kawasan sedia ada di sempadan Melaka dan Negeri Sembilan akan terus diperkasa dengan pembangunan pelancongan berkonsepkan Eko-Rimba.

Menurutnya, kemudahan sedia ada yang kini terbiar akan diberi wajah baharu, namun memerlukan sokongan dan kerjasama daripada pelbagai pihak terutama Kerajaan Pusat agar mampu memberikan pulangan dalam bentuk penjanaan pendapatan kepada penduduk Kuala Linggi.

Beliau menjelaskan, kemudahan di tebing Sungai Linggi itu perlu segera dibaik pulih, kerana tarikan eko rimba di sekeliling mampu dikembangkan sebagai produk pelancongan baharu.

“Kita harap kerajaan ada satu garis panduan baharu bagi menstruktur semula pembangunan pelancongan yang betul-betul terdapat di titik sempadan negeri ini, sekali gus menarik lebih ramai pelancong,” katanya.

Dalam melestarikan pembangunan setempat, usaha mengangkat golongan nelayan tidak dilupakan kerana mereka adalah sebahagian daripada ‘aset’ menjadi tarikan dalam memperkasakan lagi aktiviti pelancongan di kawasan itu.

“Mungkin selepas ini nelayan boleh jana pendapatan tambahan. Beberapa jeti nelayan sedia ada kita akan naik taraf biarlah mereka dapat jalankan aktiviti menangkap ikan dengan lebih selesa.

Hasrat bagi mengangkat kemajuan ekonomi peniaga kecil di Kuala Linggi diperkasa dengan idea utama menjadikan tapak stesen bas Kuala Linggi sebagai pusat perniagaan dan lokasi rehat dan rawat (RNR) di jalan yang menghubungkan Melaka serta Negeri Sembilan.

Beliau akan memastikan seluruh lokasi itu akan dijadikan pusat tumpuan baharu bagi menggalakkan perniagaan kecil termasuk kraftangan dan produk keluaran penduduk kampung.

“Kita sedang mengesan lot perniagaan di stesen bas yang kosong untuk diisi olehpeniaga baharu agar kawasan itu terus ‘hidup’ dengan tarikan baharu menawarkan pelbagai jenis jualan kepada pengunjung yang singgah,” katanya.

Pembinaan Pelabuhan Antarabangsa Kuala Linggi (KLIP) tidak lama lagi menyakinkan Rosli bahawa DUN itu akan menjadi sebagai sebuah bandar baharu di Negeri Melaka berikutan kepadatan penduduk dijangka meningkat.

Berikutan itu beliau sedang mengenal pasti beberapa tapak bagi pembinaan perumahan baharu termasuk kediaman bertingkat untuk menampung keperluan tempat tinggal sepanjang pembinaan KLIP nanti.

Perhatian juga diberikan keapda penguraian trafik yang kini menjadi masalah utama di Kuala Linggi terutama pada waktu puncak dan musim cuti.

“Aspek keselamatan jalan raya seperti selekoh bahaya di Teluk Belanga juga diberi perhatian, laluan itu sedang dinaik taraf. Dalam hal ini saya amat berterima kasih kepada Jabatan Kerja Raya (JKR) Negeri Melaka,” katanya.


Operasi Tabika Perpaduan seluruh negara ditutup sepanjang PKP 2.0

PUTRAJAYA, 19 Jan – Operasi semua Tabika Perpaduan di seluruh negara ditutup sepanjang tempoh Perintah Kawalan Pergerakan (PKP) 2.0, berikutan trend peningkatan kes COVID-19 harian melanda negara ketika ini.

Kementerian Perpaduan Negara menerusi kenyataan medianya hari ini memaklumkan penutupan tersebut mengambil kira pengumuman Kementerian Pendidikan Malaysia (KPM) serta keputusan Jabatan Kemajuan Masyarakat (KEMAS) di bawah Kementerian Pembangunan Luar Bandar (KPLB) pada 18 Januari lepas.

Kenyataan tersebut turut menyebut, bermula 20 Januari ini (esok), semua murid Tabika Perpaduan Tahun 2021 akan mengikuti pembelajaran melalui kaedah Pengajaran dan Pembelajaran di Rumah (PdPR) menggunakan medium komunikasi secara dalam talian.

“Langkah tersebut bertujuan membantu mencegah penularan wabak COVID-19 di samping memastikan sesi pembelajaran pendidikan awal kanak-kanak dapat diteruskan,” menurut kenyataan kementerian tersebut.

KPM sebelum ini mengumumkan hanya pelajar yang menduduki peperiksaan utama bagi 2020 dibenarkan hadir ke sekolah bermula esok manakala pelajar sekolah rendah dan murid Tingkatan 1 hingga Tingkatan 5 pula akan mengikuti pembelajaran melalui kaedah PdPR mengikut kesesuaian guru dan murid mulai esok.

KEMAS semalam mengumumkan sesi persekolahan Tabika Kemas secara bersemuka di seluruh negara yang sepatutnya bermula esok ditangguhkan ke suatu tarikh yang akan dimaklumkan kelak, dan akan digantikan dengan kaedah pembelajaran secara Home-base Learning (pembelajaran di rumah).


Polis siasat sekumpulan anggota merokok di kedai makan

IPOH 7 April. – Polis Perak menjalankan siasatan tatatertib berhubung isu beberapa anggotanya berpakaian uniform yang merokok selepas selesai menjalankan tugas di sebuah gerai makan di Pasir Puteh di sini, seperti yang tular dalam laman sosial hari ini.

Pemangku Ketua Polis Daerah Ipoh Superintendan Mohamed Nordin Abdullah berkata, tindakan itu dibuat bagi mengenal pasti sama ada terdapat sebarang pelanggaran tatatertib atau kod etika Polis Diraja Malaysia (PDRM) oleh anggota terbabit.

“Semakan PDRM Daerah Ipoh mendapati individu dalam gambar tersebut merupakan anggota Unit Rondaan Bermotosikal (URB), Bahagian Pencegahan Jenayah dan Keselamatan Komuniti, Ibu Pejabat Polis Daerah (IPD) Ipoh.

“Sehubungan dengan itu, satu laporan polis telah dibuat di Balai Polis Pasir Puteh mengenai perkara yang tular berkenaan untuk dirujuk kepada Kementerian Kesihatan (KKM) bagi tindakan siasatan lanjut,” katanya dalam satu kenyataan hari ini.

Mohamed Nordin berkata isu berkenaan telah ditularkan oleh pengguna laman media sosial Facebook, Araa Qisha dan turut dikongsikan laman Facebook Public Health Malaysia yang mendapat perhatian umum.

“Saya ingin menegaskan pihak PDRM Daerah Ipoh sentiasa menjalankan amanah dengan adil, telus dan profesional dan anggota polis juga tertakluk kepada pematuhan undang-undang yang sedang berkuat kuasa di negara ini,” katanya.

Mohamed Nordin berkata pihaknya turut mengalu-alukan sebarang maklum balas mengenai perkhidmatan mereka namun diharapkan agar segala permasalahan dan aduan tentang tingkah laku atau perkhidmatan dapat disalurkan melalui saluran yang betul iaitu dengan menghubungi Pusat Kawalan IPD Ipoh di talian 05-2542222.


Rasuah RM5 juta: Bekas CEO institusi auromotif didakwa lagi

KUALA LUMPUR, 8 Mei – Seorang bekas ketua pegawai eksekutif institut automotif mengaku tidak bersalah di Mahkamah Sesyen di sini hari ini atas pertuduhan meminta suapan RM5 juta bagi membantu sebuah syarikat mendapatkan program latihan dan penempatan pekerja.

Datuk Mohamad Madani Sahari, 56, didakwa meminta suapan itu daripada seorang lelaki berumur 37 tahun untuk membantu individu berkenaan mendapatkan program berkenaan berjumlah RM24 juta daripada Syarikat A2Z Technology Sdn Bhd iaitu syarikat subsidiari kepada The Malaysia Automotive Robotics and IoT Institute (MARii).

Perbuatan itu didakwa dilakukan di pejabat A2Z Technology Sdn Bhd di Solaris Dutamas di sini,  antara 11 pagi hingga 3 petang, sekitar Mei 2021.

Pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang jika sabit kesalahan, boleh dihukum penjara maksimum 20 tahun, denda tidak kurang daripada lima kali ganda jumlah atau nilai suapan atau RM10,000 mengikut mana yang lebih tinggi.

Timbalan Pendakwa Raya Law Chin How memohon mahkamah mengguna pakai jaminan RM300,000 yang ditetapkan oleh Mahkamah Sesyen Shah Alam sebelum ini.

“Tertuduh sebelum ini telah didakwa di Mahkamah Sesyen Shah Alam dan akan didakwa lagi di mahkamah sama atas pertuduhan pengubahan wang haram pada 10 Mei dan di Mahkamah Sesyen Alor Setar pada 24 Mei.

Pada 14 April lepas, Mohamad Madani didakwa di Mahkamah Sesyen Shah Alam atas pertuduhan menerima rasuah RM5 juta daripada seorang individu menerusi akaun bank sebagai upah kerana telah membantu sebuah syarikat mendapat surat penganugerahan berjumlah RM12 juta.


Samirah, dua remaja lelaki bebas tuduhan membunuh CEO Cradle Fund

KUALA LUMPUR, 21 Jun – Mahkamah Tinggi di sini hari ini melepas dan membebaskan Samirah Muzaffar dan dua remaja lelaki atas pertuduhan membunuh Ketua Pegawai Eksekutif (CEO) Cradle Fund Nazrin Hassan, empat tahun lepas.

Hakim Datuk Ab Karim Ab Rahman membuat keputusan itu selepas mendapati pihak pendakwaan gagal menimbulkan kes prima facie di akhir kes pendakwaan terhadap ketiga-tiga tertuduh.

Beliau berkata mahkamah mendapati bahawa keadaan tidak menunjukkan pelakuan tertuduh dan dua kanak-kanak itu (kini berumur 19 dan 16 tahun) mendatangkan kecederaan sehingga menyebabkan kematian mangsa.

“Mahkamah mendapati pihak pendakwaan gagal membuktikan kes prima facie terhadap tertuduh (Samirah) dan kanak-kanak 1 dan kanak-kanak 2. Oleh itu tertuduh, kanak-kanak 1 dan kanak-kanak 2 dilepas dan dibebaskan atas tuduhan membunuh,” katanya.

Samirah, serta dua kanak-kanak lelaki yang ketika itu berusia 15 dan 11 tahun dan seorang warga Indonesia yang masih bebas Eka Wahyu Lestari didakwa membunuh Nazrin, 45, di sebuah rumah di Mutiara Damansara antara 11.30 malam 13 Jun 2018 dan 4 pagi 14 Jun 2018.

Pendakwaan dikendalikan Timbalan Pendakwa Raya Mohd Asnawi Abu Hanipah, Tengku Intan Suraya Tengku Ismail dan Nur Sabrina Zubairi manakala pasukan pembelaan terdiri daripada peguam Tan Sri Muhammad Shafee Abdullah, Rahmat Hazlan, LS. Leonard, S. Suresh, Savreena Kaur dan Zahria Eleena Redza.


Lari daripada polis, Long Tiger dipenjara 12 bulan

Majistret Zaridah Y Abdul Jaapar menjatuhkan hukuman tersebut selepas tertuduh, Long Tiger atau nama sebenarnya Abdul Hamim Ab Hamid, 33, mengaku bersalah selepas pertuduhan dibacakan terhadapnya.

Mengikut kertas pertuduhan, Abdul Hamim didakwa dengan sengaja melarikan diri daripada jagaan Polis Diraja Malaysia (PDRM) yang mana tertuduh telah ditahan secara sah di sisi undang-undang atas kesalahan di bawah Seksyen 388 Kanun Keseksaan kerana melakukan pemerasan.

Tertuduh didakwa melakukan kesalahan itu di Mahkamah Majistret Tangkak kira-kira 11.55 pagi, pada 15 Dis 2021 dan didakwa mengikut Seksyen 224 Kanun Keseksaan yang memperuntukkan hukuman penjara hingga dua tahun atau denda atau kedua-duanya sekali.

Mengikut fakta kes, tertuduh didakwa melarikan diri dari lokap mahkamah dengan menggunakan alasan untuk membuang air besar dan telah meminta anggota polis yang ditugaskan untuk membuka gari.

Tertuduh kemudian mengambil kesempatan itu ketika melihat pintu sel tidak berkunci dan bertindak melarikan diri keluar dengan menghala ke pintu utama mahkamah.

Ketika melarikan diri, tertuduh juga dikejar beberapa anggota polis, namun berjaya lolos dengan bersembunyi di kawasan semak samun berhampiran mahkamah sebelum berjaya melarikan diri ke Sungai Petani, Kedah.

Mahkamah turut menetapkan 14 dan 16 Feb ini untuk perbicaraan bagi kes lain iaitu Seksyen 388 kerana pemerasan, Seksyen 506 (ugutan bunuh) dan Seksyen 342 Kanun Keseksaan (kurungan yang salah). – BERNAMA


Tajuk-tajuk Utama Akhbar – Khamis, 2 Jun 2022

2 sahabat yang dilaporkan hilang sejak 5 hari lalu ditemui meninggal dunia dalam sebuah kenderaan pelbagai guna (MPV) di Bandar Sri Permaisuri , Cheras , Ahad lalu. Mayat mangsa yang masing-masing berusa 19 tahun ditemui di tempat duduk belaag dan hadapan penumpang kenderaan berkenaan. Setakat ini , punca kematian masih dalam siasatan.

– PRU-15 dijangka diadakan pada bila-bila masa , PM mahu BN kerja keras , siap siaga , bersatu hadapi pembangkang
– Najib mints ’Top 5’ BN berunding sebaik-baiknya ketika pembangkang kini dalam keadaan cacamarba

Political parties do not agree with proposal to reintroduced the GST as it will increase the burden on the people , who are already grappling with rising prices and food supply shortages . Consumer associations , however , say the move will increase national income.

‘Prime Minister … we are ready. Let’s do it as soon as possible.’ With those words, Barisan Nasional chairman Datuk Seri Dr Ahmad Zahid Hamidi signalled that the pressure is on Datuk Seri Ismail Sabri Yaakob to call the general election as soon as possible, with morale high in the coalition. Leaders of all member parties want to be consulted on the polls date.


Molnupiravir percuma kepada pesakit bergejala, kategori tiga ke atas- Khairy

Beliau berkata meskipun peratusan lengkap vaksinasi populasi dewasa sudah menghampiri 90 peratus, Kementerian Kesihatan (KKM) mendapati jangkitan virus itu masih berlaku.

“Kita perlukan pil rawatan ini di samping kita buat program vaksinasi. Kita mendapati dengan pil ini kita beri pilihan kepada doktor untuk beri pil ini kepada mereka yang tidak divaksin dan sudah divaksin. Ia diberi secara percuma.

“Ujian klinikal Merck Sharp & Dohme ini menunjukkan keberkesanan untuk merawat kategori tiga, empat dan lima terutamanya mereka yang bergejala empat ke lima hari,” katanya kepada pemberita selepas melawat Hospital Kuala Lumpur, di sini hari ini.

Kerajaan melalui KKM hari ini dilaporkan menandatangani surat akujanji (Letter of Undertaking) pembelian ubat antiviral Molnupiravir bagi menambah pilihan rawatan inovatif baharu dalam melawan COVID-19.

Menerusi perjanjian bersama Merck Sharp & Dohme itu, kerajaan bersetuju untuk membuat perolehan sebanyak 150,000 pakej rawatan lengkap bagi merawat pesakit COVID-19.


Polis & isteri didakwa eksploitasi amah sehingga cedera parah

KLANG, 8 September – Sepasang suami isteri mengaku tidak bersalah di Mahkamah Sesyen di sini hari ini atas tuduhan memperdagangkan seorang pembantu rumah warga Indonesia bagi tujuan eksploitasi kerja paksa sehingga menyebabkan kecederaan parah antara Mac dan Ogos tahun ini.

S. Vijiyan Rao, 38, yang merupakan seorang pegawai polis dan isteri K. Rineshini Naidu, 35, seorang peniaga, membuat pengakuan itu di hadapan Hakim Rozianayati Ahmad.

Mereka didakwa dengan niat bersama melakukan perbuatan itu terhadap Zailis, 46, di sebuah rumah di Taman Industri Bolton, Gombak antara Mac dan 30 Ogos lepas.

Suami isteri itu dituduh mengikut Seksyen 13 (a) Akta Anti Pemerdagangan Orang dan Anti Penyeludupan Migran 2007 dan dibaca bersama Seksyen 34 Kanun Keseksaan yang memperuntukkan hukuman penjara seumur hidup atau pemenjaraan tidak kurang dari lima tahun, dan boleh juga dikenakan sebat, jika sabit kesalahan.

Terdahulu Timbalan Pendakwa Raya Nurul’ Ain Abu Bakar memohon mahkamah mengenakan jaminan RM20,000 dan seorang penjamin terhadap kedua-dua tertuduh dengan syarat tambahan mereka perlu menyerahkan pasport kepada mahkamah.

Bagaimanapun pasangan itu yang diwakili peguam A. Narainasami memohon jaminan yang rendah dengan alasan mereka menanggung dua anak yang masih kecil.


Pengguna JRTB diminta waspada kehadiran gajah, elak buat provokasi

IPOH, 10 Mei – Pengguna Jalan Raya Timur Barat (JRTB) yang menghubungkan Gerik ke Jeli diminta berhati-hati dengan kehadiran gajah yang sering berkeliaran di kawasan itu seperti yang tular menerusi beberapa rakaman video.

Pengarah Jabatan Perlindungan Hidupan Liar dan Taman Negara (Perhilitan) Perak Yusoff Shariff berkata pengguna jalan raya perlu memperlahankan atau berhentikan kenderaan dan mengambil jarak selamat bagi membolehkan gajah itu masuk semula ke hutan sekiranya bertembung dengan haiwan berkenaan.

“Ini kerana terdapat potensi besar gajah itu menyerang orang yang menghampirinya yang boleh membawa kecederaan atau kematian seperti yang pernah dilaporkan berlaku sebelum ini,” katanya ketika dihubungi Bernama.

Beliau berkata berdasarkan penelitian terhadap video yang tular, Perhilitan percaya ia merupakan gajah sama yang sering dilihat berkeliaran di Hentian Rawat dan Rehat (R&R) berhampiran Puncak Banjaran Titiwangsa untuk mencari makanan.

Katanya gajah yang berkeliaran di kawasan terbabit sudah biasa dengan kehadiran manusia dan kenderaan namun pengguna jalan raya perlu berwaspada dan mengambil maklum beberapa papan tanda amaran yang telah dipasang Perhilitan.

Baru-baru ini, tular beberapa rakaman video yang dikongsikan pengguna JRTB yang memaparkan kehadiran gajah di tepi jalan serta melintas jalan selain ada yang bertindak menghampirinya dan memanggil haiwan itu sehingga menunjukkan reaksi menendang ke arah mereka.


Lulus pindaan perlembagaan bukti kesepakatan UMNO, angkat suara akar umbi

KUALA LUMPUR, 15 Mei – Pindaan Perlembagaan UMNO yang sebulat suara diluluskan hari ini disifatkan oleh ramai pemimpin parti sebagai suara keramat akar umbi yang mahukan kestabilan parti terus kekal dalam menghadapi Pilihan Raya Umum (PRU) akan datang.

Ketua Pemuda UMNO Datuk Asyraf Wajdi Dusuki berkata pindaan yang membolehkan pemilihan parti diadakan tidak melebihi tempoh enam bulan selepas PRU memberi ruang kepada ahli untuk memfokus kepada gerak kerja pilihan raya.

“Paling penting, semangat akar umbi diterjemahkan perwakilan hari ini masih kuat dan akan dibawa kepada PRU akan datang,” katanya selepas Perhimpunan Agung Khas UMNO di Pusat Dagangan Dunia Kuala Lumpur (WTCKL) di sini.

Pada Perhimpunan Agung UMNO 2021 Mac lepas, Asyraf Wajdi mengusulkan kepada pucuk pimpinan tertinggi supaya pemilihan hanya diadakan selepas setiap PRU bagi mengelak sebarang usaha memporak-peranda dan melemahkan kesepaduan serta kekuatan parti.

Perhimpunan hari ini menyaksikan keputusan sebulat suara perwakilan meluluskan usul meminda Perlembagaan UMNO termasuk membolehkan pemilihan parti diadakan tidak melebihi tempoh enam bulan selepas PRU di bawah Fasal 10.16.

Usul pindaan itu, yang turut membabitkan Fasal 15.3 dan Fasal 18.2, dibentangkan oleh Naib Presiden UMNO Datuk Seri Mohamed Khaled di hadapan 2,586 perwakilan yang hadir.

Menyifatkan perhimpunan khas itu amat bermakna, Ahli Majlis Tertinggi (MT) UMNO Tan Sri Noh Omar berkata selepas usul tersebut dibentangkan pada perwakilan, Perdana Menteri Datuk Seri Ismail Sabri Yaakob selaku Naib Presiden bangun menyokong usul berkenaan.

Beliau berkata kelulusan pindaan juga bukan sahaja mencerminkan setiap keputusan yang dibuat oleh UMNO adalah daripada suara akar umbi malah menunjukkan sokongan padu pelbagai lapisan pimpinan parti.

Presiden MCA Datuk Seri Wee Ka Siong pula berkata pindaan Perlembagaan UMNO merupakan perkara baharu kepada parti itu terutama dalam memastikan ia dapat memberikan fokus untuk menghadapi PRU.

“MCA sendiri lebih dua tahun lepas telah melalui perkara ini dan ia menunjukkan keserasian kita. Kini UMNO dapat pastikan tumpuan lebih kepada PRU dan bukan kepada pemilihan parti semata-mata,” katanya ketika ditemui selepas jamuan Hari Raya Aidilfitri UMNO di sini.

Bagi Pengerusi Badan Perhubungan UMNO Sabah Datuk Seri Bung Moktar Radin, pindaan perlembagaan yang diluluskan hari ini mampu memperkasa parti sebelum PRU serta mengelakkan perpecahan dalam kalangan kepimpinan dan ahli.

“Kita lihat apabila ada pemilihan parti sebelum PRU maka parti akan bertambah lemah sebab yang kalah bertanding, dia akan keluar parti dan bertanding menentang parti.

“Justeru, pindaan ini penting kerana jika selepas PRU baru pemilihan diadakan maka orang Sabah kata lantaklah, apa pun jadi jadilah kerana kita sudah berjaya bentuk kerajaan dan sudah tentu pemilihan parti bukan lagi menjadi keutamaan apabila kita ada kerajaan yang baik,” katanya.


Pengurus syarikat kerugian lebih RM1.2 juta diperdaya macau scam

ALOR SETAR, 19 April – Seorang pengurus syarikat kerugian lebih RM1.2 juta selepas dipercayai terpedaya dengan sindiket “Macau Scam” oleh seorang individu yang menyamar sebagai wakil daripada sebuah syarikat insurans pada Oktober tahun lalu.

Ketua Jabatan Siasatan Jenayah Komersial Kedah Supt Elias Omar berkata mangsa, seorang wanita  berumur 46 tahun berasal dari Kulim itu menerima panggilan telefon daripada individu bernama “Sabrina”  daripada Syarikat Insurans Etiqa yang meminta mangsa membuat pembayaran polisi berjumlah RM70,000.

“Mangsa yang menafikan pembelian polisi insurans itu kemudiannya telah diminta membuat laporan polis serta talian mangsa telah disambungkan ke Balai Polis Pudu. Mangsa telah bercakap dengan tiga individu yang memperkenalkan diri sebagai Sarjan Adam, Inspektor Mazlan dan Inspektor Yong.

Individu berkenaan telah memaklumkan bahawa terdapat waran tangkap terhadap mangsa kerana terlibat dalam jenayah penggubahan wang haram dan kes pembunuhan,” katanya dalam satu kenyataan hari ini.

Beliau berkata mangsa kemudiannya dihubungi seorang individu yang memperkenalkan diri sebagai Timbalan Pendakwa Raya bernama Puan Mastura bahawa dia membuat penangguhan waran tangkap namun mangsa perlu memberi kerjasama kepada pihak polis dan melaporkan aktiviti hariannya.

“Hasil siasatan mendapati, mangsa mengaku telah mendedahkan maklumat akaun bank dan kad kredit Bank Islam dan Bank Rakyat miliknya kepada suspek selain mendedahkan jumlah wang yang ada di dalam setiap akaun bank termasuk akaun Tabung Haji yang berjumlah lebih kurang RM1 juta.

Suspek telah mengarahkan mangsa membuat pindahan dari akaun Tabung Haji ke akaun Bank Islam sebanyak RM900,000 dan Bank Rakyat sebanyak RM200,000. Mangsa sedar dirinya ditipu apabila membuat semakan ke atas dua akaun miliknya pada 11 April lalu dan mendapati wang telah dipindahkan ke akaun pihak ketiga berjumlah lebih RM1.2 juta,” katanya.

Elias berkata mangsa telah membuat laporan polis di Balai Polis Lunas, Kulim, semalam dan satu kertas siasatan dibuka di bawah Seksyen 420 Kanun Keseksaan.

“Pihak polis ingat menasihatkan masyarakat supaya jangan sesekali percaya dengan sebarang panggilan yang diterima mengaku dari mana-mana jabatan kerajaan atau institusi kewangan.


Pendaftaran PICKids meningkat 663,641 setakat semalam – Khairy

KUALA LUMPUR, 8 Feb – Pendaftaran Program Imunisasi COVID-19 Kebangsaan Kanak-kanak (PICKids) kini meningkat kepada 663,641 setakat semalam (7 Feb), kata Menteri Kesihatan Khairy Jamaluddin.

Menerusi akaun Twitternya hari ini, beliau berkata Pasukan Petugas Khas Imunisasi COVID-19 untuk kanak-kanak (CITF-C) akan mengumumkan pelaksanaan program itu di peringkat sekolah.

“Pendaftaran dibuat oleh sekolah dan suntikan juga di sekolah dengan rakan-rakan,” katanya yang turut berkongsi info grafik mengenai pendaftaran PICKids setakat semalam menerusi catatan tersebut dengan pendaftaran tertinggi di Kuala Lumpur iaitu 70,900 kanak-kanak.

Menurut Khairy bagi warga emas status vaksinasi akan menjadi tidak lengkap (warna putih dalam sijil digital MySejahtera) sekiranya tidak menerima dos penggalak sebelum 1 Mac.

Khairy berkata sistem ujian dan isolasi COVID-19 kini sudah diautomasi secara digital dan seseorang yang mendapat keputusan positif COVID-19, perlu melapor terus di aplikasi MySejahtera untuk mendapatkan Arahan Pemantauan di rumah (HSO) secara digital.

“Jika tiada gejala atau gejala ringan (2A) tak perlu pergi Pusat Penilaian COVID-19 (CAC) Kementerian Kesihatan. Pengasingan diri dan kemas kini status kesihatan menerusi MySejahtera,” katanya.

Beliau berkata pengasingan diri dan HSO bertujuan mengelakkan kesesakan di CAC yang perlu melakukan saringan ke atas kes-kes yang bergejala teruk sahaja.

“Jika anda bergejala atau mempunyai simptom ringan, duduk di rumah untuk pulih. Jika gejala yang dialami semakin teruk, maka dapatkan bantuan perubatan,” kata Khairy. – BERNAMA


Kerosakan kabel punca bekalan elektrik di Jambatan Pulau Pinang terputus

GEORGE TOWN 3 Okt – PLUS Malaysia Bhd (PLUS) hari ini memaklumkan kerosakan kabel di KM138 Jambatan Pulau Pinang yang menghubungkan bahagian pulau dan Seberang Perai telah menyebabkan bekalan elektrik terputus di jambatan dan plaza tol, Jumaat lepas.

Ketua Perhubungan Libat Urus Strategik PLUS Syed Mohammed Idid berkata kabel itu bagaimanapun berjaya dibaiki dan bekalan elektrik pulih sepenuhnya pada 3.19 pagi tadi.

“Keselamatan pelanggan adalah keutamaan nombor satu kami (PLUS) dan kami akan melakukan segala yang perlu bagi memastikan keselesaan di sepanjang perjalanan anda,” katanya dalam kenyataan hari ini.

Beliau berkata untuk maklumat terkini mengenai keadaan trafik, pelanggan lebuh raya dinasihatkan untuk mengikuti Twitter PLUS Trafik atau melalui aplikasi PLUS.

Semalam, PLUS memaklumkan Jambatan Pulau Pinang mengalami gangguan bekalan elektrik sejak Jumaat dan kerja-kerja membaik pulih sedang dilakukan bagi memulihkan situasi secepat mungkin.

Gangguan yang berlaku pada 8.23 malam itu turut menjejaskan kawasan sekitar pulau dan Seberang Jaya yang menghubungkan jambatan itu dan PLUS memohon maaf atas kesulitan tersebut.


Hasrat pindah rumah baharu tidak kesampaian

SEREMBAN, 13 Dis – Hasrat anggota bomba Mohd Firdaus Sulaiman berpindah ke rumah baharu bersama keluarga tidak kesampaian apabila meninggal dunia awal pagi tadi.

Mohd Firdaus, 32, meninggal dunia pada 4.10 pagi di Hospital Segamat, Johor setelah menerima rawatan akibat cedera parah terkena letupan ketika operasi memadam kebakaran di sebuah kilang memproses habuk kayu di Segamat, Johor pada Sabtu lepas.

Ketika ditemui pemberita, isterinya Nurul Jannah Abdul Hamid Khan, 29, berkata dia dan suaminya merancang berpindah ke rumah baharu mereka di Segamat bersama anak mereka berusia tiga tahun.

Jenazah Mohd Firdaus tiba di Surau Al-Falah, Taman Desa Rhu, Sikamat pada pukul 11.30 pagi tadi untuk disembahyangkan dan selamat dikebumikan 12.30 tengah hari di Tanah Perkuburan Islam Qaryah Masjid Jamek Dato’ Klana Petra Sendeng, Ampangan.

Pengebumian jenazah Allahyarham Mohd Firdaus yang bertugas di Balai Bomba dan Penyelamat Bandar Baru Segamat dilakukan penuh istiadat dan dihadiri lebih 100 anggota bomba termasuk Ketua Pengarah Jabatan Bomba dan Penyelamat Malaysia (JBPM) Datuk Seri Mohammad Hamdan Wahid serta penduduk kampung yang memberi penghormatan terakhir.

Nurul Jannah berkata sejak akhir-akhir ini, suaminya bersikap pendiam dan menyifatkan Allahyarham seorang suami yang penyayang dan sangat rapat dengan anak tunggalnya itu.

“Saya terima panggilan doktor 3 pagi tadi mengenai suami saya yang kritikal iaitu keadaan oksigen telah jatuh. Doktor menyuruh saya datang ke unit rawatan rapi (ICU) untuk memberi kata-kata terakhir.

Nurul Jannah yang juga berkerja sebagai kerani di sebuah sekolah berkata suaminya sempat menyambut hari jadinya ke-29 dengan meriah berbeza daripada sebelum ini.

“Kali terakhir saya hubungi suami sebelum kejadian berlaku, untuk menghantar makanan tetapi beliau berkata tidak tahu sama ada dapat balik ke rumah atau tidak,” katanya.

Turut berduka, ibunya Noorlina Abdullah, 64, yang menyifatkan anak ketiga daripada lima beradik itu sangat bertanggungjawab dan menyayangi adik perempuan bongsu yang merupakan seorang kurang upaya (OKU) berusia 28 tahun.

Dalam kejadian pada pukul 5.15 pagi Sabtu lepas, Mohd Firdaus dan seorang anggota pasukan tindakan kecemasan (ERT) kilang cedera parah manakala seorang lagi pegawai bomba melecur akibat terkena letupan ketika operasi memadam kebakaran di kilang tersebut.

Sementara itu, Pengarah JBPM Johor Datuk Yahaya Madis menyifatkan Allahyarham Mohd Firdaus seorang anggota berdedikasi dan komited dengan tugas yang diberikan.


Makan Malam HAWANA julang jasa wartawan

ALOR GAJAH 28 Mei – Majlis Makan Malam sempena Sambutan Hari Wartawan Nasional (HAWANA) 2022 diadakan bagi meraikan profesion kewartawanan negara dalam memacu hala tuju profesion berkenaan dan industri media negara.

Majlis makan malam yang diadakan di Dewan Istana, A Famosa Resort, di sini, itu turut diserikan dengan kehadiran Yang di-Pertua Negeri Tun Seri Setia Mohd Ali Mohd Rustam yang tiba pada jam 9.10 malam.

Program itu juga turut dihadiri, Menteri Komunikasi dan Multimedia (K-KOMM), Tan Sri Annuar Musa; Ketua Setiausaha K-KOMM, Datuk Seri Mohammad Mentek; Setiausaha Kerajaan Negeri Datuk Zaidi Johari; Speaker Dewan Undangan Negeri (DUN) Melaka, Datuk Wira Ibrahim Durum dan EXCO Pelancongan Kebudayaan dan Warisan, Datuk Muhammad Jailani Khamis.

Hadir sama, Presiden Ikatan Setiakawan Wartawan Malaysia dan Indonesia (ISWAMI) Malaysia, Datuk Mokthar Hussain; Pengerusi Pertubuhan Berita Nasional Malaysia (BERNAMA) Senator Datuk Ras Adiba Radzi dan barisan ketua pengarang daripada pelbagai agensi media tempatan.

Turut diadakan Forum Media Nasional yang menampilkan Tokoh Wartawan Negara, Tan Sri Johan Jaaffar serta beberapa nama besar industri media, selain turut menampilkan Ketua Pegawai Eksekutif Institut Akhbar Malaysia (MPI) Datuk Dr Chamil Wariya dan Ketua Pegawai Eksekutif Melaka Hari Ini Sdn Bhd Datuk Seri Abdul Jalil Hamid selaku moderator.


Petugas stesen minyak Petronas pakai tanjak setiap Sabtu

BANDARAYA MELAKA 18 Jun – Gelagat kakitangan di beberapa stesen minyak Petronas sekitar Banda Hilir yang bertanjak menarik perhatian orang ramai khusus pelacong dari luar Melaka.

Pengurus Kawasan Petronas Dagangan Berhad negeri Melaka, Mohd Asyraf Zainal berkata, petugas akan memakai tanjak pada setiap Sabtu dan mula dipratikkan sejak dua minggu lalu.

“Ramai pelanggan menyatakan perasaan teruja dan menyokong usaha kami. Ini merupakan inisiatif pertama diambil oleh stesen minyak Petronas di negeri ini yang memperkenalkan pemakaian tanjak dalam kalangan petugasnya.

“Perkara ini bersesuaian dengan imej dan kedudukan Melaka yang terkenal dengan sejarah Kesultanan Melayu Melaka satu ketika dulu,” katanya kepada Melaka Hari Ini (MHI).

“Kami memilih tanjak kerana semua orang mengetahui bahawa tanjak ini mewakili pakaian adat utama masyarakat Melayu. Ia bersesuaian dengan imej Petronas yang merupakan produk utama, keluaran tempatan serta kebanggaan Malaysia,” ujarnya.

Menurutnya, langkah yang diambil itu dianggap julung-julung kali diadakan kerana sebelum ini belum ada mana-mana stesen minyak lain mengambil inisiatif yang sama.


‘Vida’ pasang impian jadikan Melaka United kelab terbaik di Malaysia

“Kami juga akan berjuang untuk berada di posisi teratas dalam saingan Liga Super musim ini,” katanya dalam satu rakaman video yang dimuat naik Kelab Bolasepak Melaka United (MUFC) di Facebook.

“Saya tahu Melaka merupakan antara pasukan yang mendapat sokongan padu penyokong. Saya teruja untuk merasai sokongan itu di atas padang nanti.


Cuaca cerah, pengundi muda DUN Maharani keluar mengundi

MAHARANI 12 Mac – Proses membuang undi di Sekolah Kebangsaan (SK) Ismail Satu bagi Dewan Undangan Negeri (DUN) Maharani berjalan lancar dengan pematuhan prosedur operasi standard (SOP) ditetapkan.

Tinjauan Melaka Hari Ini (MHI) di pusat mengundi berkenaan seawal jam 8.30 pagi mendapati orang ramai mula keluar mengundi bagi memilih calon wakil rakyat di kawasan itu.

Setakat jam 10 pagi, dapat dilihat pengundi muda mula beratur untuk ke pusat mengundi terbabit kerana bimbang cuaca bertukar mendung pada sebelah petang.

DUN Maharani melibatkan pertandingan enam penjuru antara Muhammad Hanis Asmui dengan penyandang kerusi itu, Nor Hayati Bachok daripada Pakatan Harapan (PH), empat calon lain iaitu Noor Farah Shamsudin (Barisan Nasional), Abdul Aziz Talib (Perikatan Nasional), Riad Ahmad (Parti Pejuang Tanah Air) dan calon bebas Lim Kim Joo.


DUN Perak dibubarkan berkuat kuasa hari ini

Menteri Besar Datuk Seri Saarani Mohamad berkata pembubaran DUN dilakukan selepas beliau menerima warkah pengisytiharan daripada Sultan Perak Sultan Nazrin Shah yang memberi perkenan untuk membubarkan DUN berkuat kuasa hari ini.

Dilapor, pada Rabu, Saarani pertama kali menghadap Sultan Nazrin bagi mempersembahkan hasrat pembubaran DUN sebelum dititahkan sekali lagi menghadap pada Jumaat.

Saarani turut menyembah maklum mengenai pengumuman Perdana Menteri Datuk Seri Ismail Sabri Yaakob mengenai pembubaran Parlimen berkuat kuasa 10 Okt, serta syor supaya ketua kerajaan negeri mengambil tindakan untuk membubarkan DUN bagi membolehkan PRU15 diadakan serentak.

DUN Perak kini terdiri daripada 25 Ahli Dewan Undangan Negeri (ADUN)  Barisan Nasional (BN), DAP (15), Amanah (lima), Bersatu (empat), PAS (tiga), PKR (tiga), PBM (tiga) dan Bebas (satu). – BERNAMA


Polis P.Pinang minta bantuan Unit Udara PDRM kesan tahanan Rohingya

GEORGE TOWN, 21 April – Polis Pulau Pinang meminta bantuan Unit Udara Polis Diraja Malaysia (PDRM) untuk mengesan saki baki tahanan Rohingya yang melarikan diri dari Depot Tahanan Imigresen Sungai Bakap, semalam.

Ketua Polis Pulau Pinang Datuk Mohd Shuhaily Mohd Zain berkata pihaknya dimaklumkan seramai 111 lagi tahanan belum dijumpai dan mereka dipercayai bersembunyi di sekitar kawasan hutan dan ladang sawit di Nibong Tebal, dekat sini.

“Saya minta bantuan Unit Udara PDRM bagi mengesan mereka bermula hari ini, pasukan polis Pulau Pinang juga sedang memperluas kawasan pencarian dengan penglibatan 120 pegawai dan anggota menerusi Ops Tutup.

“Saya percaya mereka tidak lari jauh kerana keadaan yang hanya berkaki ayam dan kemungkinan besar sudah keletihan berikutan tidak makan atau minum sejak melarikan diri awal pagi semalam,” katanya pada sidang media di sini hari ini.

Mohd Shuhaily berkata setakat 2 petang tadi, hasil risikan dan maklumat orang awam, polis berjaya menahan 30 lelaki etnik Rohingya dengan kebanyakan ditahan ketika bersembunyi di sekitar kawasan hutan dan ladang sawit berhampiran Lebuh Raya Utara Selatan (PLUS).

Beliau berkata walaupun tahanan yang masih bebas kemungkinan dalam keletihan, polis bimbang mereka bertindak di luar jangkaan sehingga membahayakan orang awam jika mengambil tindakan sendiri tanpa pengetahuan polis.

Sementara itu, beliau berkata polis telah merekodkan keterangan pemandu kereta Toyota Altis yang terlibat dalam kemalangan sehingga menyebabkan enam tahanan yang sedang melintas jalan di lebuh raya PLUS maut.

Beliau berkata lelaki berusia 53 tahun itu didapati tidak mengalami kecederan, tidak memandu secara berbahaya atau laju serta bebas pengaruh dadah dan alkohol.

Mohd Shuhaily berkata identiti enam yang maut telah dikenal pasti namun tidak dapat dipastikan hubungan antara mereka kerana polis masih menunggu maklumat daripada Jabatan Imigresen.

“Pihak kedutaan (Myanmar) juga dimaklumkan berhubung keberadaan mayat-mayat itu di Hospital Sungai Bakap (HSB) untuk tindakan seterusnya (pengebumian). Sama ada dibawa balik ke sana (Myanmar) ia bergantung kepada mereka (kedutaan),” katanya.

Beliau berkata seorang lelaki dan seorang wanita etnik Rohingya turut terlibat dalam kemalangan ketika melintas lebuh raya dan kini dirawat di HSB serta berada dalam keadaan stabil.

Dalam kejadian kira-kira 4.30 pagi semalam, 528 warga asing terdiri daripada etnik Rohingya yang merupakan tahanan di Depot Tahanan Imigresen Sungai Bakap, melarikan diri.- BERNAMA


Tourism Malaysia umum penempatan baharu kumpulan pengurusan

PUTRAJAYA, 6 Jan – Lembaga Penggalakan Pelancongan Malaysia (Tourism Malaysia) pada 5 Januari 2021 mengumumkan beberapa pertukaran penempatan bagi Pengarah Kanan, Pengarah dan Timbalan Pengarah Kanan dalam usaha untuk memperkukuh struktur organisasi bagi mencapai sasaran strategiknya pada tahun ini dalam merancakkan kembali sektor pelancongan.

Datuk Zainuddin Abdul Wahab yang sebelum ini merupakan Pengarah Kanan di Bahagian Perancangan Strategik, telah dilantik sebagai Pengarah Kanan Pengurusan dan menanggung kerja Timbalan Ketua Pengarah (Perancangan) berkuatkuasa 4 Januari 2021.

Sementara itu, Iskandar Mirza Mohd Yusof mengambil alih tugas sebagai Pengarah Kanan di Bahagian Perancangan Strategik manakala Datin Rafidah Idris dilantik sebagai Pengarah Bahagian Komunikasi Korporat yang baharu.

Selain itu, Mohamed Amin Yahya dan Ahmad Johanif Mohd Ali yang merupakan Timbalan Pengarah Kanan, masing-masing menanggung kerja sebagai Pengarah di Bahagian Sumber Manusia dan Bahagian Pembangunan Pakej, berkuatkuasa tarikh sama.

Ketua Pengarah Tourism Malaysia, Zulkifly Md Said berkata, pihaknya akan terus meningkatkan aktiviti promosi pelancongan domestik menerusi pelaksanaan pakej rangsangan di bawah Pelan Pemulihan Pelancongan bagi tahun 2021.

“Biarpun pelancongan domestik tidak dapat mengambil alih ketibaan pelancong antarabangsa buat masa ini, pelancongan domestik tetap memainkan peranan sebagai penyumbang utama kepada kelangsungan ekonomi negara,” katanya.

Untuk maklumat lanjut mengenai siaran media mahupun maklumat mengenai industri pelancongan Malaysia, boleh melayari laman sesawang Pusat Media Tourism Malaysia di http://www.tourism.gov.my/-BERNAMA


Dadah: Farid Kamil didenda RM5,000, hukuman penjara diketepikan

PUTRAJAYA, 30 Nov – Pelakon dan pengarah Farid Kamil Zahari terlepas hukuman penjara selepas Mahkamah Rayuan hari ini mengenakan hukuman denda RM5,000 kerana menggunakan dadah, empat tahun lepas.

Panel tiga hakim diketuai Datuk Seri Kamaludin Md Said membuat keputusan itu selepas membenarkan rayuan akhir Farid Kamil, 41, selaku perayu bagi mengetepikan hukuman penjara sembilan bulan yang dijatuhkan oleh Mahkamah Majistret Petaling Jaya pada 2019.

Bagaimanapun, Hakim Kamaludin mengekalkan dua tahun pengawasan di bawah Agensi Antidadah Kebangsaan (AADK) terhadap pelakon itu dan memerintahkannya dipenjara enam bulan jika gagal membayar denda.

Kamaludin dalam keputusan sebulat suara berkata mahkamah bersetuju dengan peguam perayu bahawa Mahkamah Majistret tidak konsisten dalam membuat pertimbangan ketika menjatuhkan hukuman terhadap Farid Kamil.

Hakim itu berkata tiada satu penjelasan konkrit yang boleh menyatakan bahawa hukuman tersebut setimpal dengan kesalahan dilakukan pada masa itu dan tiada aspek pemberatan contohnya tiada kesalahan lampau atau sebagainya.

“Ini kerana kes-kes mahkamah menunjukkan sama ada untuk menjatuhkan hukuman penjara dan denda, mahkamah bergantung kepada fakta kes itu. Dalam kes ini, kami dapati faktanya adalah jelas dan tidak menjurus kepada kesalahan terlalu serius atau berat.

“Oleh itu, mahkamah bersetuju dengan hujah peguam perayu dan memutuskan bahawa hukuman penjara sembilan bulan yang dijatuhkan Mahkamah Majistret dan disahkan oleh Mahkamah Tinggi, diketepikan serta diganti dengan hukuman denda RM5,000. Dua tahun pengawasan di bawah AADK dikekalkan,” kata hakim itu.

Pada 15 Mei 2019, Mahkamah Majistret Petaling Jaya menjatuhkan hukuman itu selepas mendapati Farid Kamil bersalah kerana menggunakan dadah dikenali sebagai THC, iaitu ‘11-nor-delta-9-tetrahydrocannabinol-9-carboxylic acid’.

“Saya gembira kerana kes ini telah selesai di peringkat rayuan dan kini saya boleh fokus terhadap penggambaran filem seterusnya berjudul Anwar, yang kini berada di peringkat akhir serta bakal ditayangkan pada Februari 2023,” katanya yang turut berterima kasih kepada barisan peguam mewakilinya.

Farid Kamil diwakili peguam Datuk Hisyam Teh Poh Teik, Kee Wei Lon dan Low Wei Loke manakala pendakwaan diwakili Timbalan Pendakwa Raya Eyu Ghim Siang.


Tiada jaminan ADUN BN sedia ada dicalonkan semula pada PRU15 – Saarani

SERI ISKANDAR, 22 Jun – Tiada jaminan Ahli Dewan Undangan Negeri (ADUN) dari Barisan Nasional (BN) sedia ada di Perak akan dicalonkan semula pada Pilihan Raya Umum ke-15 (PRU15) nanti, kata Pengerusi BN negeri Datuk Seri Saarani Mohamad.

Beliau yang juga Menteri Besar Perak berkata ia bergantung kepada keadaan semasa termasuk kehadiran calon-calon muka baharu yang berpotensi menggantikan calon lama seperti yang dilakukan pada Pilihan Raya Negeri Melaka sebelum ini.

“Kita (BN Perak) sudah mula dapatkan senarai daripada bahagian. Pada waktu sama, kita perlu buat kajian daripada pihak berkaitan agar calon yang kita pilih boleh memenangkan BN,” katanya selepas melancarkan Jentera BN Bahagian Parit di sini, kira-kira 40km dari Ipoh tengah malam semalam.

Sementara itu, Ahli Parlimen Parit Datuk Mohd Nizar Zakaria berkata pihaknya telah bersedia untuk ke medan perang pilihan raya bagi mendapat kembali kepercayaan pengundi.

“Alhamdulillah komitmen semua ahli parti dan jentera memang amat tinggi bagi memastikan kemenangan calon BN baik di Parlimen mahupun di dua DUN iaitu Belanja dan Bota pada PRU15 nanti,“ kata Mohd Nizar.

Perak mempunyai 59 kawasan DUN iaitu 25 ADUN BN dengan semuanya daripada UMNO, Bersatu (tujuh), PAS (tiga), DAP (16), Parti Amanah Negara (lima) dan PKR (tiga).


Rumah ‘ditelan’ air, mangsa banjir di Mentakab pasrah

Jelas terpancar kegusaran di wajah mereka ketika ditemui Bernama di pusat penempatan sementara (PPS) Sekolah Menengah Kebangsaan Seri Semantan, Mentakab, pada Khamis.

“Ketika ini kami tidak dapat melakukan apa-apa selain menunggu air surut untuk pulang memeriksa rumah. Kami pasrah dan reda,” kata seorang mangsa Wardiana Bucin, 53.

Rumahnya yang diduduki bersama suami dan dua anak lelaki bongsunya mula dinaiki air pada Sabtu (18 Dis) dan tenggelam sepenuhnya pada Isnin.

Walaupun kampung berkenaan dilanda banjir hampir setiap tahun, namun Wardiana berkata bencana kali ini luar biasa, memandangkan paras air paling tinggi direkodkan pada Januari lepas kira-kira sejengkal daripada siling rumahnya.

“Biasanya kami letak barang elektrik di bahagian siling yang dibina untuk banjir, tetapi kali ini nampaknya tiada barang yang selamat, sebab rumah habis tenggelam,” katanya.

Seorang lagi mangsa Siti Zubaidah Md Nazari, 33, berkata rumah yang didiami bersama ibu dan dua adiknya juga tenggelam sepenuhnya dan masih tidak kelihatan sehingga Khamis.

“Rumah saya bersebelahan dengan rumah datuk dan rumah kakak sulung saya. Ketiga-tiganya tenggelam dan rumah datuk saya yang diperbuat daripada papan, hanyut dibawa arus deras,” katanya.

Tambah Siti Zubaidah, keluarganya juga hanya sempat membawa beberapa helai pakaian dan dokumen penting semasa berpindah ke PPS, kerana air naik terlalu pantas.

“Boleh dikatakan ketika-tiga rumah kerugian keseluruhan. Tetapi ketika itu kami hanya memikirkan tentang nyawa, yang penting semua ahli keluarga kami selamat,” kata kakaknya, Zarina Md Nazari, 38.

Tinjauan Bernama di kampung berkenaan pada petang Khamis, mendapati paras air hanya surut kira-kira 1 meter, manakala puluhan rumah masih tenggelam hingga paras bumbung. – BERNAMA


Kanak-kanak perempuan lemas dalam kolam renang

IPOH, 1 Mei – Seorang kanak-kanak perempuan berusia tiga tahun ditemukan lemas di dalam kolam renang rumah milik jiran datuknya di Tambun di sini semalam.

Ketua Polis Perak Datuk Seri Mohd Yusri Hassan Basri berkata kejadian dipercayai berlaku pada pukul 6.30 petang selepas abang mangsa yang berusia 15 tahun menjumpai mangsa dalam keadaan terapung dalam kolam renang tersebut.

“Siasatan awal mendapati mangsa bersama ibunya menziarahi ahli keluarga yang berada di sebuah rumah lot yang dimiliki oleh jiran kepada datuk mangsa.

“Hasil bedah siasat yang dilakukan di Jabatan Forensik Hospital Raja Permaisuri Bainun Ipoh di sini mendapati mangsa meninggal dunia akibat mati lemas,” katanya dalam satu kenyataan hari ini.

Sehubungan dengan itu, Mohd Yusri berkata kes tersebut disiasat di bawah Seksyen 33(1), Akta Kanak-kanak 2001 (Akta 611) kerana membiarkan kanak-kanak tinggal tanpa pengawasan yang berpatutan.

Menurutnya kejadian itu adalah kes keempat mati lemas melibatkan mangsa kanak-kanak di daerah Ipoh pada tahun ini yang berpunca daripada ketinggalan ibu bapa atau penjaga.

“Pihak polis amat memandang serius tentang perkara ini dan akan mengambil tindakan undang-undang tegas terhadap ibu bapa atau penjaga yang membiarkan kanak-kanak bawah jagaan masing-masing tinggal tanpa pengawasan yang berpatutan sehingga menyebabkan kemalangan jiwa,” katanya.

Sebelum ini, seorang kanak-kanak perempuan berusia setahun sembilan bulan maut akibat lemas di dalam kolam renang rumah datuknya di Tambun, Selasa lepas.

Ketua Polis Daerah Ipoh ACP Yahaya Hassan berkata kejadian dipercayai berlaku pada 8.45 malam selepas bapa kanak-kanak tersebut menjumpai mangsa dalam keadaan terlentang dan terapung dalam kolam renang itu. — BERNAMA


‘Asam di gunung, garam di laut’ diperluas ke Pahang, Perak dan Kedah

TERENGGANU 3 April. – Pakej pelancongan Asam Di Gunung, Garam Di Laut anjuran Tourism Melaka akan diperluaskan ke Pahang, Kedah dan Perak selaras dengan komitmen Melaka menjadi negeri pertama menggerakkan program Gelembung Perjalanan Domestik (travel bubble) di bawah Kementerian Pelancongan, Seni dan Budaya (MOTAC).

Pengerusi Jawatankuasa Pelancongan, Kebudayaan dan Warisan Melaka Datuk Muhammad Jailani Khamis berkata, ia adalah komitmen Melaka untuk tidak bersaing dengan negeri lain sebaliknya bekerjasama dalam merancakkan lagi industri pelancongan di negeri masing-masing.

Menurutnya, penganjuran pakej itu ke destinasi negeri pertama iaitu Terengganu berjaya merancakkan lagi aktiviti pelancongan di kedua-dua negeri dengan memperkenalkan kemudahan lebih 500 pakej pelancongan murah.

“Pakej pelancongan murah itu menyediakan tawaran ke Melaka-Terengganu atau Terengganu-Melaka selama 3Hari 2Malam dengan harga serendah RM188, malah sebahagian besar daripadanya sudah terjual dalam tempoh tiga hari selepas dilancarkan.

“Melalui pakej ini, pelancong boleh memilih mengikut keperluan dengan harga rendah RM188, pakej pertengahan sekitar RM600-RM700 untuk pasangan suami isteri bercuti bersama, manakala pakej tinggi untuk mereka yang ingin sedikit kemewahan sekitar RM1,000 hingga RM2,000 ke Melaka-Terengganu atau Terengganu-Melaka,” katanya.

Terdahulu, Muhammad Jailani mengetuai lawatan kerja tiga hari delegasi 27 orang mewakili pelbagai agensi kerajaan berkaitan pelancongan Melaka ke Terengganu dan melancarkan Pakej Pelancongan Murah Asam di Gunung, Garam di Laut bersama Pengerusi Jawatankuasa Pelancongan, Kebudayaan dan Teknologi Maklumat negeri Terengganu, Ariffin Deraman.

Selain Tourism Melaka, agensi kerajaan lain yang turut terlibat pada lawatan kerja itu ialah Jabatan Perikanan Melaka, MATTA Melaka Chapter & MyBHA Melaka Chapter, Majlis Pembangunan Pulau-Pulau Melaka, Zoo Melaka & Taman Burung MPHTJ, PERZIM, MPAG, MTS dan [email protected].

Selain pelancaran pakej pelancongan Asam di Gunung Ikan di Laut, delegasi mengadakan lawatan ke pusat pengoperasian Taman Laut bersama Jabatan Perikanan Malaysia di Taman Laut Pinang, Pulau Redang, tinjauan ke Pusat Pemuliharaan Penyu Mak Kepit dan destasi terakhir ke Kompleks Muzium Terengganu.

Menurut Muhammad Jailani, hubungan travel bubble dengan Terengganu akan diperhalusi mengikut keperluan semasa termasuk menyediakan kemudahan pengangkutan udara melalui kerjasama beberapa syarikat penerbangan selain kemudahan darat yang sedia ada.

“Kita lihat Terengganu mempunyai produk pelancongan yang Melaka tidak ada seperti keindahan pulau-pulau, maka kita boleh buat pertukaran yang mana Melaka mempunyai khazahah warisan di darat yang agak lebih maju sedikit daripada Terengganu tetapi negeri ini memiliki ekosistem pulau yang lebih maju dari Melaka.

“Oleh itu, kita buat pertukaran iaitu Asam di Gunung (Melaka) manakala Garam di Laut pula (Terengganu), jadi, mana-mana pelancong yang mahu kedua-dua elemen ini, kita ada sediakan di bawah pakej pelancongan murah ini,” katanya.


Rebat RM500 mangsa banjir beli barangan elektrik bermula 7 Jan

PUTRAJAYA, 30 Dis – Mangsa banjir boleh membeli barangan elektrik dengan kemudahan rebat RM500 di bawah program ‘Sustainability Achieved via Energy Efficiency’ (SAVE) di premis terpilih atau secara dalam talian bermula 7 Jan, kata Menteri Tenaga dan Sumber Asli Datuk Seri Takiyuddin Hassan.

Ia berikutan pengumuman Perdana Menteri Datuk Seri Ismail Sabri Yaakob semalam mengenai pemberian baucar RM500 kepada mangsa banjir bagi pembelian peralatan elektrik, katanya.

Bercakap pada sidang media selepas majlis pengumuman Pelan Hala Tuju Tenaga Boleh Baharu Malaysia (MyRER) 2022-2035 di sini hari ini, beliau berkata individu yang layak boleh membuat pembelian secara fizikal di premis berdaftar di bawah SAVE dan platform e-dagang iaitu Lazada, Shopee dan PGMall.

“Mereka yang terkesan banjir tidak kira di negeri mana, jika layak, mereka diberi rebat segera bagi setiap pembelian. Contohnya barang bernilai RM1,000, mereka perlu bayar RM500 sahaja,” katanya.

Beliau berkata ketika ini, terdapat 1,400 premis yang tersenarai di bawah SAVE kendalian Pihak Berkuasa Pembangunan Tenaga Lestari (SEDA Malaysia) dan jumlah itu akan ditambah bagi memudahkan mangsa banjir membuat pembelian di premis berdekatan rumah mereka.

Menurutnya, data setakat ini menunjukkan terdapat kira-kira 80,000 isi rumah yang layak dan jumlah itu akan dikemas kini dari semasa ke semasa.

SEDA Malaysia akan mengumumkan perincian lanjut mengenai inisiatif rebat berkenaan pada 7 Jan ini, merangkumi mekanisme tebusan barangan dan jenis barangan, katanya.

SAVE merupakan program pemberian e-rebat kepada isi rumah yang membeli barangan elektrik. Sebelum ini, SAVE 2.0 yang diperkenalkan menawarkan e-rebat RM200 bagi pembelian alat penyaman udara atau peti sejuk cekap tenaga. – BERNAMA


Sempadan dibuka: MATA sedia pelbagai pakej promosi tarik pelancong luar

KUALA LUMPUR, 9 Mac – Sektor pelancongan kini boleh menarik nafas lega berikutan pengumuman Perdana Menteri Datuk Seri Ismail Sabri Yaakob hari ini bahawa sempadan negara akan dibuka semula pada 1 April ini.

Presiden Persatuan Agensi Pelancongan Malaysia (MATA) Datuk Mohd Khalid Harun berkata kesemua ahlinya menyambut baik berita gembira berkenaan dan akan melaksanakan pelbagai pakej promosi dalam dan luar negara bagi menarik pelancong.

“Kurang dari sebulan (sebelum sempadan negara dibuka), ahli-ahli kami akan membuat pelbagai pakej promosi bagi dalam dan luar negara serta saya yakin dengan tempoh kurang dari sebulan ini, ahli-ahli kami dapat menyediakan banyak pakej pelancongan untuk dipasarkan.

“Saya juga ingin menasihatkan kepada semua ahli untuk lebih menitikberatkan aspek kesihatan untuk setiap pelancong yang dibawa masuk dengan menyediakan kit ujian kendiri COVID-19 bagi memantau tahap kesihatan pelancong berkenaan,” katanya dalam kenyataan di sini semalam.

Mohd Khalid berkata pihaknya juga akan akur dengan prosedur operasi standard (SOP) yang akan ditetapkan selain akan berterusan memberi sokongan dan kerjasama kepada Kementerian Pelancongan, Seni dan Budaya (MOTAC) bagi mempromosikan kembali Malaysia ke peringkat antarabangsa.

Sementara itu, Timbalan Presiden Persatuan Hotel Bajet dan Bisnes Malaysia (MyBHA) Dr Sri Ganesh Michiel pula berkata meskipun pemulihan industri perhotelan dan pelancongan mengambil masa yang lama, beliau berharap agar SOP dapat dikeluarkan sebelum pembukaan sempadan bagi mengelakkan kekeliruan.

Perdana Menteri dalam pengumuman hari ini berkata langkah pembukaan semula sempadan adalah selari dengan perancangan memasuki Fasa ‘Peralihan Ke Endemik’ dan pengumuman yang paling dinanti-nantikan rakyat ini akan merancakkan semula ekonomi negara secara keseluruhan khususnya industri pelancongan yang terjejas teruk akibat pandemik COVID-19. – BERNAMA


Dakwaan tanaman durian punca banjir, Ahli Parlimen mahu projek dihentikan

Beliau berkata sebelum ini pihaknya yang mewakili penduduk di kawasan sekitar telah menghantar memorandum bantahan projek itu kepada Menteri Besar Datuk Seri Muhammad Sanusi Md Nor.

“Saya mewakili penduduk sudah membawa memorandum bantahan yang ditandatangani oleh 900 penduduk sekitar berserta dengan nombor kad pengenalan mereka, penduduk pun sudah banyak kali melakukan demonstrasi berhubung isu ini.

“Projek ini diluluskan oleh kerajaan negeri sebelum ini, isu ini bukan sebulan dua tapi sudah bertahun-tahun,” katanya kepada pemberita selepas meninjau lokasi kejadian di Kampung Iboi di sini hari ini.

Beliau turut melahirkan rasa sedih dengan bencana itu yang mengorbankan tiga beranak berusia antara 14 hingga 53 tahun termasuk seorang wanita hamil empat bulan.

“Saya sudah cakap dalam Parlimen enam bulan lalu, kita di Baling perlukan RM300 juta untuk menyelesaikan isu banjir di Baling, sudah berulang kali saya merayu termasuk kepada Kementerian Alam Sekitar dan Air, akhirnya hari ini berlaku juga kejadian tidak diingini,” katanya.

Sementara itu Muhammad Sanusi dalam sidang media hari ini berkata dakwaan bahawa projek tanaman durian Musang King di Gunung Inas sebagai punca kejadian itu belum disahkan.


Tanah Runtuh: Sumbangan diserahkan apabila keluarga bersedia

MACHAP JAYA 25 Disember – Sumbangan kepada waris mangsa yang terkorban dalam tragedi tanah runtuh di Jalan Batang Kali – Genting Highlands, sedang diselaraskan sebelum diserahkan kepada wakil keluarga.

Timbalan Ketua Pengarah Agensi Pengurusan Bencana Negara (NADMA) (Sektor Pasca Bencana) Datuk Khairul Shahril Idrus berkata, sumbangan berjumlah RM10,000 yang diumumkan oleh Perdana Menteri, Datuk Seri Anwar Ibrahim, itu akan diserahkan kepada keluarga sebaik mereka bersedia.

Beliau berkata demikian ketika ditemui selepas bersama-sama dengan Setiausaha Politik Kanan Perdana Menteri, Datuk Seri Shamsul Iskandar Mohd Akin menziarah serta menyampaikan sumbangan kepada waris mendiang pasangan Lai See Tin dan Lai Chee Sam serta mendiang Yu Siew Pay dan Tai Chan Lin, yang turut dihadiri Ahli Dewan Undangan (Adun) Machap Jaya, Ngwe Hee Sem, hari ini.

Mengulas mengenai jumlah keseluruhan mangsa yang dilaporkan hilang, Khairul Shahril berkata, pihaknya yakin jumlah kesemuanya membabitkan 31 orang dan semuanya sudah berjaya ditemui.

“Daripada segi penilaian mangsa ada beberapa cara antaranya pihak berkuasa sudah mengadakan perbincangan dengan mendapatkan maklumat daripada operator resort serta temu bual dengan keluarga yang terlibat.

“Bilangan yang disebut itu adalah jumlah yang terakhir dan dimana semua mangsa berkaitan ditemui. Memang justifikasi itu dibuat secara menyeluruh dan mempunyai beberapa langkah tertentu untuk memastikan jumlah itu adalah yang benar-benar diyakini,” katanya.


Pasukan debat Melaka International School harumkan nama Malaysia

TENGKERA 29 Julai – Pasukan debat Melaka International School (MIS) yakin dapat merekodkan pencapaian terbaik pada pertandingan peringkat dunia ‘World Scholar’s Cup-Tournament of Champion’ yang akan diadakan di Yale University, Amerika Syarikat pada 8 hingga 22 November depan.

Ketua Pegawai Eksekutif MIS, Shamsunnisa Abd Jabbar berkata, seramai tujuh pelajarnya akan mewakili Malaysia ke Amerika Syarikat dengan misi untuk memburu kejuaraan.

“Sudah pasti kita mahukan pencapaian terbaik di peringkat dunia walaupun akan berdepan dengan kira-kira 1,500 penyertaan dari seluruh pelosok dunia, satu-satunya trofi kejohanan memang impian kami.

“Segala persiapan dan latihan kini giat dijalankan tujuh peserta yang terdiri daripada pasukan junior dan senior kerana ia membabitkan beberapa kategori antaranya penulisan karangan dan debat,” katanya.

Beliau berkata demikian ketika ditemui pada Majlis Meraikan Pelajar Melaka International School yang turut dihadiri Pengetua MIS Noor Zaidi Mohd Noor, hari ini.

Menurutnya, sebelum ini pasukan debat MIS berjaya mencipta kejayaan pada pertandingan di peringkat wilayah yang berlangsung di Pulau Pinang, April lalu dan dan melayakkan diri ke ‘World Scholar’s Cup Dubai Global Round’ di Emeriah Arab Bersatu (UAE), pada Julai.

Sementara itu, peserta Paulene Suarez, 15, berkata, pertandingan ini adalah sesuatu yang amat mencabar kerana ia membabitkan pelbagai topik akademik termasuk sains, sejarah serta teknologi.

“Apabila bertanding di peringkat global sudah pasti perasaan takut dan gementar itu ada tetapi dengan semangat yang ditunjuk rakan-rakan kami dapat memberi semangat antara satu sama lain.

“Bagi persiapan untuk ke Amerika Syarikat kini kami giat berlatih, setiap hari selepas tamat sesi persekolahan akan diadakan latihan. Kami lihat kembali beberapa kesilapan yang dilakukan sebelum ini untuk diperbaiki dan tidak ulangi lagi nanti,” katanya.


Penyanyi nasyid ditahan disyaki terlibat kes berkaitan dadah

KUALA LUMPUR, 25 Mac – Seorang penyanyi nasyid ditahan kerana disyaki terlibat kes berkaitan dadah di sebuah kondominium di Kota Damansara, dekat sini, petang semalam.

“Saya sahkan suspek ditahan dan polis akan membuat sidang media dalam tempoh terdekat mengenai perincian lanjut penahanan itu,” katanya hari ini.


Safe Aim Mutual Sdn Bhd cari pelumba muda

KUALA LUMPUR, 3 Feb. – Penganjur Kejuaraan Cub Prix Malaysia Petronas, Safe Aim Mutual Sdn Bhd akan mengadakan program pencarian bakat pelumba muda bagi menyertai tiga kategori satu pengeluar perlumbaan (One Make Race) dua roda tersebut pada musim ini.

Syarikat berkenaan dalam satu kenyataan hari ini memaklumkan program tersebut terbuka kepada semua rakyat Malaysia berusia 13 hingga 18 tahun yang ingin menceburi dunia perlumbaan permotoran buat pertama kali.

Pengarah Safe Aim Mutual Sdn Bhd, Ron Hogg berkata mereka yang berminat hanya perlu mendaftar nama masing-masing di laman sesawang program berkenaan, https://www.malaysiancubprix.com/rider-search-2021/ yang dibuka bermula hari ini sehingga 15 Februari.


Akan ada Mat Kilau 2

BANDA HILIR 16 Julai – Penerbit filem Mat Kilau memberi jaminan filem pahlawan Melayu itu akan diteruskan sekali gus memberi impak lebih besar dalam industri perfileman negara.

Penerbit Kembara Studio, Shahrudin Dali berkata, karya dalam pembikinan filem seterusnya akan tetap diteruskan berikutan dalam siri pertama yang kini pecah panggung itu hanya sebahagian intipati daripada kebangkitan pahlawan Mat Kilau.

“Insyallah, kita ada sambungan sebenarnya apa yang kita saksikan dalam filem ini adalah episod pertama dalam siri-siri kebangkitan, jadi ada banyak sebenarnya sepatutnya kita dedahkan dan wajib kita t

Mengulas lanjut, Shahrudin berkata, filem Mat Kilau 2 turut mempunyai kejutan apabila akan mengeluarkan lebih ramai watak-watak tambahan membabitkan barisan pelakon di negara ini.

“Untuk pelakon, akan ada watak-watak tambahan, begitu juga kita akan adakan banyak ‘event-event’ besar, maka makanya bukan saja pelakon sedia ada, ada juga pelakon-pelakon tambahan akan diambil,” ujarnya.

Bercakap mengenai misi utama penerbitan Studio Kembara, Shahrudin menambah syarikatnya itu akan sentiasa istiqamah dalam menghasilkan karya-karya filem yang bercirikan patriotisme dan memberi kesedaran buat anak bangsa sendiri.

“Ia juga mampu memberi suntikan supaya kita menjaga negara ini, menjaga agama, menjaga bangsa dan paling penting ialah dapat mendorong seluruh umat melayu menjadi pemimpin umat islam,itu adalah sasaran dan motif kita apabila kita menghasilkan karya-karya ini, selain itu hiburan bermanfaat,” katanya.

Terdahulu, beliau ditemui bersama beberapa barisan pelakon utama filem itu yang hadir berbusana Melayu lama dalam program dianjurkan UMNO Masjid Tanah.

Program yang turut dimeriahkan dengan kehadiran Ketua Menteri, Datuk Seri Utama Sulaiman Md Ali bersama Ketua Badan Perhubungan UMNO Melaka, Datuk Seri Ab Rauf Yusoh telah memberi sambutan hebat apabila kira-kira 400 peserta telah memenuhi dua dewan panggung di sebuah pusat membeli belah, di sini malam tadi.


Harimau kumbang jantan ‘galak’ musim PKP- Zoo Melaka

MELAKA 30 Jan. – Suasana sepi dan tenang tanpa kunjungan pelawat berikutan pelaksanaan Perintah Kawalan Pergerakan (PKP) 2.0 kini dilihat memberi ruang kepada haiwan di Zoo Melaka untuk mengekspresikan tingkah laku dan interaksi semula jadi antara haiwan.

Ketua Unit Zoologi Zoo Melaka Azman Ghazali berkata sebelum ini, haiwan di zoo itu sering kali dilihat bersikap pasif malahan menyembunyikan diri ketika kehadiran pengunjung.

Beliau berkata perubahan perlakuan haiwan apabila tiada pengunjung di zoo dapat dilihat terutamanya kepada sekumpulan enam ekor harimau kumbang di zoo itu apabila dua ekor harimau kumbang jantan kini lebih aktif memikat harimau kumbang betina untuk mengawan.

“Terdapat enam ekor harimau kumbang di Zoo Melaka dan kami kesan empat daripadanya kerap mengawan kebelakangan ini,” katanya ketika ditemui Bernama di sini, hari ini.

Perkembangan ini katanya, diharapkan dapat mencatat sejarah baharu bagi pusat konservasi jika harimau kumbang betina itu bunting dan dapat melahirkan anak di Zoo Melaka.

Setakat ini, Zoo Melaka belum menerima kelahiran anak harimau kumbang walaupun mula memelihara spesies berkenaan sejak belasan tahun secara berperingkat termasuklah seekor harimau kumbang betina yang diambil kira-kira enam bulan lalu.

“Harapan saya bagi kedua-dua pasangan itu adalah supaya dapat anak yang sihat agar selepas ini kita boleh merangka program pelepasan semula spesies berharga ini ke habitat asal mereka.

“Kemungkinan untuk harimau kumbang betina ini bunting adalah tinggi kerana penjaga haiwan tersebut lebih fokus untuk membuat pemerhatian, penyediaan diet bernutrisi, penyediaan kawasan bermain yang lebih baik sekali gus dapat melakukan persiapan untuk menyambut kelahiran,” katanya.

“Sebagai contoh, burung kakak tua adalah antara spesies utama Zoo Melaka dan terdapat lebih 20 ekor terdiri daripada enam spesies seperti ‘blue and gold macaw’ dan ‘scarlet macaw’ dan haiwan itu memerlukan suasana yang tenang untuk mengeramkan telurnya di sarang.

“Jika burung berkenaan tertekan atau berasa terganggu dengan kunjungan pelawat, ia akan meninggalkan sarangnya sekali gus menyebabkan telur berkenaan tidak dapat menetas,” katanya.

Sementara itu, Pembantu Hidupan Liar Unit Zoologi Zoo Melaka Muhammad Aizad Faizatul Azreen berkata, walaupun Zoo Melaka tidak dibuka dalam tempoh PKP ketika ini, seramai 40 penjaga haiwan terlatih tetap perlu bertugas setiap hari bagi memastikan kebajikan, keselamatan dan kesihatan haiwan di bawah jagaan mereka.

Beliau yang berperanan sebagai penyelia di zoo berkenaan berkata dalam tempoh itu juga, penjaga haiwan dapat meluangkan lebih banyak masa untuk mengeratkan lagi hubungan, memperbaiki interaksi serta memahami lebih jelas setiap tingkah laku haiwan di bawah jagaan mereka.


Berhabis puluhan ribu demi ‘buru’ burung

BATU BERENDAM 8 Disember – Berhabis puluhan ribu Ringgit namun ia bukan penghalang untuk seorang jurugambar merantau beberapa negeri demi ‘memburu’ detik indah menyelami kehidupan unggas yang diungkapkan dalam karya fotografinya.

Nur Ismail Mohammed, 54, yang berasal dari Keramat, Kuala Lumpur berkata, dia sanggup meluangkan masa yang begitu lama di habitat burung demi mendapatkan mutu gambar yang berkualiti dengan seni yang membawa makna baginya.

Dia yang sebelum ini berkecimpung selama 25 tahun dengan sebuah syarikat pemaju di Putrajaya kini beralih bidang sejak tahun 2012 dengan mengambil pendekatan belajar sendiri dalam ilmu fotografi.

“Sejak 2019 pula saya mula minat mengambil gambar pelbagai spesies burung berbanding sebelum ini foto yang saya hasilkan menjurus kepada landskap dan bangunan.

“Apabila mula menjejaki karya burung ini rasa kepuasan itu lain dari yang lain kerana genre gambar burung ini kepuasan dan ketenangan untuk berkarya itu berbeza,” katanya kepada Melaka Hari Ini selepas disenaraikan antara tiga pemenang utama dalam Majlis Penyampaian Hadiah Fotografi ‘Kehidupan Burung Air di Taman Mutiara Melaka’ diadakan di sebuah hotel, di sini, semalam.

Nur Ismail telah menerima hadiah kemenangan RM1,500 berserta piala dan hamper yang disampaikan Pengurus Besar Bahagian Promosi Pelancongan, Sa’ari Basiron yang mewakili Exco Pelancongan, Warisan dan Kebudayaan, Datuk Jailani Khamis.

“Saya sanggup turun ke Melaka selama dua hari satu malam menghabiskan masa untuk mengambil gambar burung di Taman Mutiara ini menggunakan kamera dengan lensa 200-600 milimeter (mm).

“Tak sangka kerana memang saya tak jangka sampai ke peringkat ini dan sepanjang pertandingan ini saya gunakan segala pengalaman yang saya ada termasuk kemahiran menyunting, menilai komposisi gambar yang sesuai sebelum dihantar kepada juri,” katanya.